Kedai ubat tradisional Sarawak dapat sambutan selepas pandemik Covid-19

Setiap kali diserang demam selesema, Uncle Chang tahu apa yang perlu dibuat.
Air akan dipanaskan di atas dapur dan dia akan memasukkan herba pilihannya ke dalam cerek dan menunggu teh herbanya mereneh.
Selepas renehan herbanya mendidih, dia menuang teh herba itu dalam teko dan menghirupnya sepanjang hari.
Selepas hampir lapan dekad mengusahakan kedai teh herba tradisional berhampiran pusat bandar Kuching, Chang amat mahir mengenai tumbuhan dan daun yang paling sesuai untuk merawat penyakit tertentu.
Dia menghabiskan sebahagian besar hidupnya membuat teh herba, di mana bapanya yang datang dari China pada 1930 merupakan gurunya yang pertama.
Kini Chang meneruskan operasi kedai Teh Herba Tradisional Khee Hiang yang masih kekal di Jalan Padungan, Kuching sejak diasaskan pada 1946.
Di kedai tersebut, mereka mereneh teh herba menggunakan formula yang diwariskan dalam keluarga dari generasi ke generasi.
Setiap pagi, Chang menghabiskan tiga jam di dapur, menyediakan bahan-bahan yang diperlukan untuk empat jenis teh herba utama mengikut tahap rasanya: Ba Xian Cha (tidak pahit), Qing Ku Cha (agak pahit), Feng Huo Cha (sangat pahit), dan Pei Yao Cha.
Semasa sibuk menyiapkan teh, anaknya yang membantunya di kedai itu akan membungkus stok herba mereka untuk dijual.
Harga setiap pek bungkusan adalah antara RM1.50 hingga RM10, bergantung kepada preskripsi dan campuran herba.
Seperti kebanyakan perniagaan lain di seluruh negara, kedai herba itu juga turut mengalami kesan pandemik Covid-19, terutama pada fasa pelaksanaan perintah kawalan pergerakan (PKP) yang menyebabkan pelanggan tidak dapat datang ke kedai mereka.
"Semasa PKP, kami terpaksa tutup kedai," kata Chang.
"Kami hanya boleh jual ubat kepada pelanggan tetap yang biasa menghubungi saya untuk membuat pesanan."
Namun selepas sekatan pergerakan dilonggarkan, dan perniagaan mereka mula pulih sedikit demi sedikit dan perniagaan mula bertambah baik, Chang menyedari ada perubahan terhadap pelanggan yang datang ke kedainya.
Sebelum pandemik, kebanyakan pelanggannya adalah daripada kalangan warga emas walaupun ada juga pelanggan muda, namun kini, dia mendapati ramai orang muda yang datang ke kedainya terutama ketika mahu merawat gejala penyakit Covid-19.
Bercakap kepada MalaysiaNow, anaknya, Nolan berkata mereka tidak putus-putus menerima pelanggan sejak Sarawak menyaksikan peningkatan kes pada April lalu.
"Kini, mereka turut datang untuk dapatkan teh herba ini juga," katanya.
“Trend ini terus meningkat, terutama sejak Mac dan April tahun ini apabila kes Covid-19 mula meningkat. Saya agak terkejut juga.”
Menurut Nolan, kedainya kini turut menjual campuran herba menggunakan platform GrabFood, dan pesanan juga turut meningkat.
"Jumlah pelanggan yang memesan teh herba kami melalui Grab meningkat sejak April lalu,” kata Nolan.
Situasi yang sama turut berlaku di sebuah lagi kedai ubat tradisional Cina di bandar itu.
Winston, yang mengendalikan Kedai Ubat Kok Ann di Jalan Carpenter turut berkata pelanggannya semakin meningkat.
Katanya, kebanyakan mereka membeli herba, tonik dan makanan tambahan untuk meningkatkan sistem imuniti tubuh bagi mengekalkan kesihatan pernafasan.
Winston menambah pelanggan juga turut memesan herba Cina seperti lingzhi dan cordyceps, selain sup tonik herba untuk melegakan paru-paru dan merawat batuk.
"Kami menerima lebih ramai pelanggan yang mencari makanan tambahan tradisional Cina," katanya Winston.
“Pelanggan yang pesan ubat, umur mereka dari 18 hingga 70 tahun."
Pemulihan Covid-19
Kebanyakan pelanggan datang ke kedai mereka untuk mendapatkan ubat bagi mengurangkan suhu badan yang tinggi dan meningkatkan sistem imuniti tubuh selepas dijangkiti Covid-19.
"Daripada mengambil vitamin, mereka mahu ubat herba," tambah Winston.
Di kedainya, herba-herba yang sering dipesan pelanggan dijual dalam bungkusan pelbagai saiz.
Antaranya, beri merah di mana ia dijual dengan harga RM12 bagi bungkusan bersaiz sederhana.
“Ia bergantung kepada apa yang pelanggan mahu," kata Winston.
"Jika mereka ingin beli lebih banyak untuk disimpan sebagai stok, mereka boleh beli bungkusan yang lebih besar."
Jenis ubat juga bergantung kepada faktor seperti keadaan pelanggan, umur, jantina dan jenis badan.
"Biasanya mereka mempunyai preskripsi mereka sendiri, " kata Winston.
“Kadang-kadang ia bergantung kepada tahap keadaan mereka.
“Namun saya tidak boleh tetapkan ramuan khusus untuk mereka yang pulih daripada Covid-19 kerana setiap pesakit berbeza dan mempunyai sistem imuniti yang berbeza."

Walaupun untuk penyakit biasa, pengalaman selama beberapa tahun diperlukan untuk mengetahui herba yang paling berkesan untuk pesakit.
Menurutnya, dalam satu bungkusan herba Pe Yo Chao yang digunakan untuk mengurangkan dan menyeimbangkan suhu badan terdiri dari lapan atau sembilan jenis herba, daun kering dan akar.
Sementara herba Ji Gu Cho yang membantu menghilangkan panas ulu hati pula mengandungi empat jenis herba.
Kebanyakan herba di kedai Winston diimport dari China dan Taiwan walaupun ada juga yang diperolehinya daripada pasaran tempatan di semenanjung.
Bagaimanapun, katanya, herba tempatan sukar diperolehi kerana ia tidak disediakan dalam kuantiti yang banyak.
Secara umumnya, bekalan herba di kedainya masih mencukupi walaupun kadangkala pelanggan terpaksa menunggu beberapa minggu untuk mendapat stok baru.
Dan seperti barangan lain, harga herba juga turut meningkat ketika ini.
Menurut Winston, dia masih mampu menampung kos yang semakin meningkat setakat ini, namun bimbang jika dia terpaksa menaikkan harga akibat lebihan kos yang terpaksa ditanggung.
“Kami biasanya pesan stok secara pukal, jadi buat masa ini stok masih cukup,” katanya.
“Cuma saya dengar stok yang baru harganya naik agak tinggi."
Nolan berkata, kali terakhir kedainya menaikkan harga adalah pada 2015.
“Cuma saya fikir kami tidak lagi dapat tampung tahap harga itu lebih lama lagi," katanya.
"Saya mungkin terpaksa naikkan harga."
Hasil hutan Sarawak
Kebergantungan kepada herba import antara lain berpunca daripada kekurangan pengeluaran industri herba tempatan di Sarawak.
Walaupun kaya dengan hasil biodiversiti, pengeluaran herba tempatan masih dalam skala kecil.
Naib Setiausaha Persekutuan Tabib dan Perubatan Cina Sarawak Albert Lee Joo Hee berkata banyak herba yang diperlukan kedai tradisional boleh diperolehi di hutan Sarawak sendiri.
"Tetapi kita tidak ada kilang untuk proses," tambahnya.
"Inilah bahagian yang paling mencabar."
Presiden Persekutuan Perubatan Komplimentari dan Tabib Tradisional Sarawak Dr Tan Kit Weng turut bersetuju.
Tan, yang berpengalaman lebih 46 tahun dalam bidang itu berkata hutan Sarawak perlu diteroka untuk mendapatkan hasil hutan bagi pengeluaran herba tempatan.
"Buah-buahan dan sayur-sayuran juga boleh digunakan, bahkan rumput,” katanya kepada MalaysiaNow.
Beliau berkata pembangunan industri herba tempatan akan memberi manfaat kepada pengamal tradisional di Sarawak.
“Zaman dulu, kira-kira 100 tahun dulu ketika kita tiada doktor dan hospital, penduduk kampung bergantung dengan perubatan tradisional untuk merawat penyakit,” katanya.
"Mereka menggunakan herba dan teknik yang berbeza. Tidak kira jenis perubatan tradisional, sama ada Cina, Iban, Melanau, Bidayuh atau Melayu – setiap etnik mempunyai teknik tersendiri."


Tiada saksi beri keterangan mereka beri suapan kepada Zahid, kata peguam

Mahkamah Tinggi hari ini diberitahu bahawa tidak seorang pun saksi memberi keterangan bahawa Ahmad Zahid Hamidi telah diberikan suapan atau terdapat unsur rasuah dalam pembayaran membabitkan Yayasan Akalbudi, yayasan kebajikan yang diasaskan oleh bekas timbalan perdana menteri itu.Peguam Hisyam Teh Poh Teik, yang mewakili Zahid, berkata saksi pendakwaan telah memberi keterangan bahawa mereka tidak pernah memberi suapan kepada tertuduh kerana pembayaran yang dibuat kepada yayasan itu adalah sumbangan politik serta untuk kebajikan dan ini disokong oleh dokumen kewangan.“Berdasarkan cara transaksi dibuat, tidak terdapat unsur rasuah. Saksi pendakwaan juga berkata mereka tidak pernah memberi rasuah kepada tertuduh.“Apapun, kesemua saksi ini (Abu Hanifah Noordin dan Chew Ben Ben) kekal konsisten,” katanya.Hisyam berkata demikian dalam hujah balas di akhir kes pendakwaan terhadap Zahid, yang berdepan 47 pertuduhan pecah amanah jenayah, rasuah dan pengubahan wang haram membabitkan dana Yayasan Akalbudi.Beliau juga berkata pembayaran yang dibuat melalui cek tidak pernah masuk ke akaun bank peribadi tertuduh sebaliknya dibuat kepada akaun Tetuan Lewis & Co iaitu firma guaman yang dikenal pasti sebagai pemegang amanah yayasan kebajikan itu semasa perbicaraan itu.“Kami menyifatkan semua transaksi ini sebagai transaksi terbuka, tidak ada unsur kerahsiaan, ia telah diteliti/scrutinised… cek terbabit juga boleh dikesan.“Semua pembayaran telah diterima dalam bentuk cek dan bukan tunai, ia tidak dibuat secara senyap-senyap atau dalam keadaan yang boleh menimbulkan syak wasangka,” katanya sambil menambah transaksi terbabit juga telah diaudit oleh juruaudit luaran dan dalaman.Prosiding hari ini bagaimanapun dipendekkan kerana Zahid mempunyai janji temu bagi mendapatkan suntikan penggalak Covid-19 petang ini.Perbicaraan di hadapan hakim Collin Lawrence Sequerah bersambung esok.


Jangan lari, lawan Azmin, PN cabar Anwar

Perikatan Nasional (PN) menggesa Presiden PKR Anwar Ibrahim untuk menepati kenyataannya yang mahu bertanding di kerusi yang disandang "pengkhianat PKR" pada pilihan raya akan datang, menyifatkan sikap pemimpin pembangkang itu yang bertukar nada kerana takut ditolak pengundi Melayu.
Mansor Othman, setiausaha eksekutif jabatan pilihan raya PN, berkata Anwar mengelak selepas Mohamed Azmin Ali mengalu-alukan presiden PKR itu untuk bertanding kerusi Parlimen Gombak yang disandangnya.
“Alasan yang sebenarnya Anwar takut untuk menghadapi Azmin di Gombak adalah terang.
"Gombak terdiri daripada lebih 75% undi Melayu,” katanya sambil menambah Anwar dan Pakatan Harapan (PH) ditolak oleh golongan ini.
"Bagi menutupi kegagalan Anwar untuk menerima cabaran berani Azmin, pada 15 Oktober 2022, Anwar mendakwa kononnya menerima beberapa tawaran untuk bertanding di kerusi Parlimen di Negeri Sembilan, Johor dan Pulau Pinang dan ‘pening’ untuk memilih kerusi yang mana untuk bertanding.
“Pendek kata, Azmin Ali menyahut gertakan Anwar dan Anwar cabut lari."
Kenyataan itu dibuat sehari selepas Azmin mengkritik wakil rakyat yang sering bertukar kerusi dan bertanding di kawasan berbeza untuk memenuhi kepentingan peribadi mereka.
Katanya, tanggungjawab seorang pemimpin adalah untuk berkhidmat kepada rakyat, bukan untuk menjadikan kerusi Parlimen sebagai tempat untuk berebut kuasa.
Beliau juga berkata adalah tidak wajar untuk bertanding di kawasan tertentu sahaja bagi menjatuhkan orang lain.
Dalam kenyataannya hari ini, Mansor berkata Anwar dan PKR menghabiskan masa sejak kejatuhan pentadbiran PH pada 2020 “untuk menyerang dan menghina Azmin dan rakan-rakannya.".
“Sekarang, apabila akhirnya Anwar diberi peluang untuk berdepan dengan Azmin di kotak undi, Anwar melarikan diri,” tambahnya.
Azmin memenangi kerusi Gombak dengan tiket PKR pada PRU14, menewaskan calon dari Umno dan PAS.
Ketika itu, Gombak mempunyai 141,112 pengundi berdaftar, di mana 85.4% daripadanya keluar mengundi.
Majoriti 75.8% di kerusi itu adalah pengundi Melayu manakala India (10.77%) dan Cina (10.67%).
Azmin kemudiannya menyertai Bersatu di mana beliau kini menjadi ahli Majlis Tertinggi parti itu.
Kerusi Gombak menjadi bahan spekulasi selepas Anwar membayangkan beliau mungkin bertanding di kerusi itu pada PRU15.
Namun sebaliknya, MalaysiaNow melaporkan presiden PKR itu mungkin akan bertanding di kerusi Bandar Tun Razak, di mana sumber PKR berkata pakar strategi parti sedar bahawa Gombak yang merupakan kerusi majoriti Melayu di Kuala Lumpur terdiri daripada pengundi pinggir dan pusat bandar adalah kubu kuat Azmin.


Anwar fail rujuk soalan pengisytiharan darurat ke Mahkamah Persekutuan

Anwar Ibrahim memfailkan permohonan untuk merujuk beberapa persoalan kepada Mahkamah Persekutuan berhubung semakan kehakimannya terhadap keputusan kerajaan dalam menasihati Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk mengisytiharkan Proklamasi Darurat.Persoalan yang dikemukakan untuk dipertimbang Mahkamah Tinggi bagi dirujuk kepada Mahkamah Persekutuan termasuk sama ada keputusan menasihati dan/atau nasihat yang diberikan oleh Kabinet yang dipimpin oleh perdana menteri kepada Yang di-Pertuan Agong tertakluk di bawah klausa penggulingan dalam Perkara 150 Perlembagaan Persekutuan.Persoalan kedua ialah sama ada keputusan untuk memberi nasihat dan/atau nasihat yang diberikan oleh kabinet yang diketuai perdana menteri kepada Yang di-Pertuan Agong untuk menggantung Parlimen, boleh disemak semula oleh mahkamah.Anwar juga mahu mahkamah memutuskan sama ada  Seksyen 39(2) Akta Malaysia 1963, Seksyen 15(d) Akta Perlembagaan (Pindaan) 1981 serta Perkara 150 (6) dan (8) Perlembagaan Persekutuan tidak konsisten dan/atau bertentangan dengan Perkara 4, 5,  8 dan 121 (1) Perlembagaan Persekutuan.Turut dipohon beliau ialah agar mahkamah memutuskan sama ada bidang kuasa mahkamah termasuk kuasa menyemak semula prosedur, dapat dihalang sepenuhnya oleh perundangan.Peguam Anwar, Ramkarpal Singh berkata mengambil kira kesegeraan isu itu, khususnya disebabkan Parlimen kini digantung, beliau turut memfailkan perakuan kesegeraan untuk isu tersebut didengar secepat mungkin.“Saya berpendapat persoalan-persoalan berbangkit tersebut harus diputuskan oleh Mahkamah Persekutuan,” katanya dalam kenyataan.Anwar yang juga ahli Parlimen Port Dickson, memfailkan permohonan kebenaran untuk memulakan semakan kehakiman di Mahkamah Tinggi pada 25 Januari lalu, menamakan perdana menteri dan kerajaan sebagai responden.Ketua Pembangkang berusia 74 tahun itu memohon perisytiharan bahawa keputusan kabinet yang dipengerusikan oleh Perdana Menteri Muhyiddin Yassin yang menasihati Yang di-Pertuan Agong untuk mengisytiharkan darurat yang menyebabkan penggantungan Parlimen, sebagai bertentangan dengan undang-undang, tidak berperlembagaan, tidak sah dan tidak efektif.Beliau turut memohon perintah “certiorari” bagi membatalkan keputusan responden untuk memberikan nasihat yang berkenaan kepada Yang di-Pertuan Agong.


Putrajaya bentuk jawatankuasa teliti ‘hadiah’ untuk Najib

Putrajaya akan membentuk jawatankuasa khas untuk meneliti cadangan supaya Najib Razak dianugerahkan tanah dan rumah, susulan kekecohan berikutan pendedahan hartanah percuma tersebut bernilai RM100 juta.“Peranan jawatankuasa adalah untuk menyemak cadangan garis panduan untuk memenuhi permintaan itu, termasuk kadar, syarat dan had maksimum atau kuantum, untuk penyediaan tanah dan rumah kediaman, di bawah Jadual Saraan Bekas Perdana Menteri, untuk pelaksanaan masa depan,” kata Menteri Undang-Undang Wan Junaidi Tuanku Jaafar dalam satu kenyataan hari ini.Dalam reaksi awal kerajaan terhadap kecaman orang ramai berhubung tindakan memberi ganjaran kepada bekas perdana menteri yang disabitkan pertuduhan jenayah tersebut, Wan Junaidi mengesahkan Najib sudah memilih satu dari tiga bidang tanah.“Secara prinsipnya, Kabinet bersetuju meluluskan permohonan bekas perdana menteri berdasarkan haknya di bawah undang-undang.“Bagaimanapun, saya mesti tegaskan keputusan ini tidak muktamad dan tertakluk kepada pertimbangan lanjut dan kelulusan akhir oleh kerajaan,” tambahnya.Kenyataan itu dikeluarkan beberapa jam selepas Najib mengumumkan beliau menarik balik permohonan tersebut, berikutan kecaman orang ramai mengenai pendedahan butiran hadiah rumah percuma dilaporkan MalaysiaNow.Semalam, Ahli Parlimen Langkawi Dr Mahathir Mohamad mempersoalkan Kabinet yang bersetuju untuk meluluskan permohonan seperti yang dilaporkan, mengingatkan bahawa Najib adalah pesalah kes jenayah yang sudah pun dijatuhi hukuman bagi kes rasuah tahun lepas.Pada 12 November, MalaysiaNow melaporkan Najib memohon untuk mendapatkan sebidang tanah menggunakan keistimewaan yang termaktub dalam Akta Ahli Parliamen (Saraan), yang membenarkan beberapa pilihan elaun perumahan sebagai penghargaan kepada bekas perdana menteri.Turut didedahkan tindakan Najib yang memilih pilihan elaun perumahan paling mahal yang ditawarkan kerajaan kepada beliau.Tawaran tersebut termasuk plot tanah berkeluasan 120,000 kaki persegi dengan nilai pasaran hampir RM70 juta, di mana sebuah rumah akan dibina oleh kerajaan sehingga menelan belanja sebanyak RM100 juta termasuk nilai tanah tersebut.Mempertahankan dirinya, Najib berkata beliau tidak mengetahui nilai tanah tersebut, bahkan mendakwa isu tersebut sengaja dibangkitkan ketika Pilihan Raya Negeri (PRN) Melaka sedang berjalan di mana beliau antara tokoh utama berkempen bagi calon Umno.Difahamkan Najib kali pertama memohon keistimewaan tersebut dua tahun lalu, dan pada awal tahun ini beliau menyerahkan permohonan rasmi bagi tanah kosong tersebut yang terletak di Bukit Petaling, Kuala Lumpur untuk diberikan kepadanya sebagai penghargaan dari kerajaan.Sumber MalaysiaNow berkata walaupun permohonan tersebut disokong Perdana Menteri Ismail Sabri Yaakob, ia bagaimanapun menerima bantahan daripada beberapa menteri, termasuk Tengku Zafrul Aziz, Mohamed Azmin Ali, Khairy Jamaluddin dan Tuan Ibrahim Tuan Man yang merupakan pimpinan-pimpinan utama parti kerajaan.


Kerajaan perlu noktahkan tuntutan waris Kesultanan Sulu, gesa ahli Parlimen Sabah

Ahli-ahli Parlimen dari negeri Sabah bangkit mempertahankan kedaulatan negeri itu dengan mempersoalkan adakah kerajaan Malaysia mampu meletakkan titik noktah terhadap tuntutan waris Kesultanan Sulu ke atas negeri di bawah bayu itu.
Ahli Parlimen Kinabatangan Bung Mokhtar Radin dari Barisan Nasional (BN) menegaskan tuntutan pihak tersebut ke atas negeri Sabah tidak akan berakhir memandangkan ahli-ahli senat di Filipina akan menggunakan isu tuntutan tersebut sebagai salah satu agenda utama menjelang pilihan raya di negara berkenaan.
“Keseluruhan calonnya bercakap tentang tuntutan ke atas Sabah.
“Siapa calon yang bercakap, berkempen mengugut tuntutan (pula) akan kalah,” katanya di Dewan Rakyat hari ini.
Beliau mencelah sewaktu sesi penerangan oleh Perdana Menteri Anwar Ibrahim tentang perkembangan terkini berhubung lapan rakyat Filipina yang mendakwa sebagai waris Kesultanan Sulu dan tuntutan mereka terhadap Malaysia.
Menurut Bung, sehingga kini isu itu menjadi satu kebimbangan dan kegusaran rakyat di negeri Sabah.
Katanya, kerajaan perlu menoktahkan tuntutan tersebut selama-lamanya kerana kepulauan Sabah bukan lagi menjadi milik Filipina dan ianya sudah merdeka selepas menyertai pembentukan Malaysia pada tahun 1963.
Ahli Parlimen Semporna Mohd Shafie Apdal dari Warisan bangun dan turut menggesa perkara yang sama.
Baginya, isu tuntutan dan kes keganasan serangan lanun-lanun di kepulan Sabah amat meninggalkan kesan kepada rakyat negeri itu.
Pada masa yang sama, ianya turut memberi pengalaman yang peribadi kepada dirinya dan keluarga apabila salah seorang bapa saudaranya yang maut disebabkan serangan lanun masih belum dijumpai sehingga hari ini.
Beliau turut meminta supaya konflik tuntutan ini mendapat sokongan dan solidariti daripada seluruh rakyat Malaysia dan bukannya menjadi satu isu yang dipolitikkan.
“Kami sering kena sistem yang senang dibolosi oleh pihak anasir-anasir ini dan saya juga berharap supaya sistem pertahanan kita (dan) keselamatan dapat dipertingkatkan untuk memastikan kelangsungan rakyat Malaysia bukan sahaja rakyat di sekitar itu tetapi juga dalam sektor pelancongan,” katanya.
Dalam pada itu, perdana menteri memberitahu sehingga kini pihak yang membuat tuntutan sudah mengambil tindakan undang-undang terhadap Malaysia di empat buah negara iaitu Sepanyol, Perancis, Luxembourg dan Belanda.
Manakala kerajaan Malaysia sudah dan sedang mengambil pelbagai tindakan balas perundangan terhadap tindakan oleh pihak yang membuat tuntutan tersebut.
“Malaysia akan meneruskan segala usaha dalam mempertahankan hak kedaulatan negeri berkenaan melalui semua bidang kuasa berkaitan termasuk di Belanda, Perancis, Luxembourg dan mana-mana bidang kuasa di mana ‘Final Award’ tersebut ingin diiktiraf dan dikuatkuasakan,” katanya dalam sesi penerangan tersebut.
Pada masa sama, kerajaan juga sedang menunggu satu lagi keputusan penting di Mahkamah Rayuan Belanda berhubung permohonan pihak yang membuat tuntutan untuk mengiktiraf dan menguatkuasakan “Final Award” di Belanda yang dijangka akan dikeluarkan pada 27 Jun 2023.
Katanya, meskipun keputusan pada 6 Jun lalu berpihak kepada Malaysia, namun kerajaan mendapat maklumat bahawa pihak Kesultanan Sulu akan meneruskan taktik mereka untuk menguatkuasakan “Final Award” tersebut di negara-negara lain.
“Ini merupakan suatu tindakan penyalahgunaan dan pelanggaran mekanisme mahupun proses mahkamah dan timbang tara yang diiktiraf di peringkat antarabangsa.”
Mengulas lanjut, Anwar menegaskan kerajaan tidak sama sekali akan berkompromi dalam aspek kedaulatan dan keselamatan negara termasuk memberi keutamaan melindungi aset negara daripada ancaman pihak luar.
Katanya, kerajaan tidak akan teragak-agak untuk mengambil tindakan jenayah undang-undang terhadap mana-mana pihak termasuk warganegara Malaysia yang membelakangkan kepentingan dan keselamatan negara dengan memberikan sebarang sokongan, bantuan secara langsung mahupun tidak langsung serta bersekongkol dengan pihak yang membuat tuntutan.
“Buat masa ini, polis telah pun memulakan siasatan terhadap pihak yang membuat tuntutan, penimbang tara, peguam serta pihak-pihak lain yang berkaitan di bawah seksyen 124K Kanun Keseksaan bagi kesalahan sabotaj.”


15,000 Orang Asli sudah divaksin di seluruh negara

Seramai 15,000 Orang Asli di seluruh negara sudah menerima suntikan vaksin Covid-19, hasil pelbagai kempen yang dijalankan untuk meningkatkan kesedaran mereka mengenai kepentingan suntikan tersebut.Timbalan Menteri Pembangunan Luar Bandar Abdul Rahman Mohamad berkata seramai 38,000 lagi Orang Asli sudah mendaftar sebagai penerima vaksin Covid-19 dan menunggu tarikh suntikan.Beliau berkata peningkatan kadar pendaftaran dalam kalangan masyarakat tersebut dijayakan hasil usaha jabatan dan agensi kementerian itu yang turun padang memberi penerangan ke penempatan masyarakat Orang Asli di seluruh negara.“Penjelasan yang tepat telah membantu meningkatkan jumlah pendaftaran penerima vaksin.“Berkenaan tarikh suntikan yang akan diberi kepada masyarakat Orang Asli, penjadualan akan ditetapkan oleh pihak berkaitan,” katanya kepada pemberita selepas meninjau Program Outreach Vaksinasi Covid-19 Komuniti Orang Asli di Kuala Betis hari ini.Program Outreach Vaksinasi Covid-19 Komuniti Orang Asli itu dianjurkan oleh kementerian pembangunan luar bandar menerusi agensi di bawahnya iaitu Lembaga Kemajuan Kelantan Selatan (Kesedar), Majlis Amanah Rakyat menerusi anak syarikatnya Mara Liner Sdn Bhd, Jabatan Kemajuan Orang Asli (Jakoa) serta Pejabat Kesihatan Daerah Gua Musang.Menerusi Program Outreach Vaksinasi Covid-19 Komuniti Orang Asli itu, Kesedar mengambil inisiatif menggunakan kenderaan agensi untuk membawa masyarakat sekitar pusat pemberian vaksin.Turut hadir ahli Dewan Undangan Negeri (Adun) Galas Mohd Syahbuddin Hashim, Adun Nenggiri Ab Aziz Yusoff dan Adun Paloh Amran Ariffin.Sementara itu, Penghulu Pos Blau Salleh Angah mengakui pada peringkat awal pengenalan mengenai vaksin tidak ramai Orang Asli yang setuju menerimanya kerana diselubungi perasaan takut.Salleh berkata ia ditambah pula dengan pelbagai penyebaran berita yang tidak benar hingga pihaknya terpaksa menjelaskan perkara itu.“Sekarang, mereka dah mula sedar dan membuat pendaftaran untuk menerima suntikan vaksin kerana ia dapat menangani wabak penyakit bahaya Covid-19,” katanya.


Mengapa Malaysia masih ‘tersekat’ dengan ahli politik tua?

Sejak mula ditubuhkan Malaysia dipimpin oleh golongan tua malahan pada Pilihan Raya Umum 2018, sejarah dunia tercipta apabila Dr Mahathir Mohamad yang berusia 93 tahun diangkat untuk mengepalai pentadbiran negara.Mengapa ini berlaku di Malaysia?Penganalisis mengatakan situasi ini kepada konsep “gerontocracy” yang merujuk kepada keadaan sesebuah kumpulan, organisasi atau masyarakat yang dipimpin oleh golongan tua.Shamsul Amri Baharuddin Universiti Kebangsaan Malaysia (UKM) berkata, jika diteliti senarai nama bekas perdana menteri Malaysia, bermula dengan Tunku Abdul Rahman hinggalah Muhyiddin Yassin, kesemuanya memegang jawatan itu ketika berusia lebih 50 tahun.“Jawatan empat menteri kanan dalam Kabinet juga berusia lebih kurang 50 hingga 70 tahun,” katanya kepada MalaysiaNow merujuk kepada menteri kanan ekonomi, keselamatan, pembangunan infrastruktur serta pendidikan dan sosial.Istilah “gerontocracy” mula disebut-sebut sejak kebelakangan ini apabila timbul perdebatan meluas di media sosial yang menggelarkan kerajaan pimpinan Muhyiddin majorotinya melibatkan pemimpin-pemimpin tua.Shamsul Amri bagaimanapun berkata dalam politik, umur tidak menjadi satu masalah yang besar kerana pengagihan kuasa dalam pentadbiran negara dibuat berdasarkan faktor pendewasaan umur dan pengalaman politik.Katanya, terdapat satu pemisahan antara pendewasaan umur dan pendewasaan politik dan proses ini berlaku secara semula jadi melalui konsep pelapis atau pengganti pemimpin di masa akan datang.“Individu yang menyertai politik di Malaysia perlu memasuki sayap-sayap tertentu untuk didedahkan kepada corak permainan politik di peringkat dasar hingga ke tahap pimpinan tertinggi.“Tidak menghairankan apabila hampir semua parti politik tempatan memiliki sayap Pemuda dan Wanita kerana sistem parti sudah distrukturkan begitu dengan bertujuan untuk melatih pemimpin muda,” katanya.Menurut Shamsul yang juga pengarah Institut Kajian Etnik (Kita) berkata, dalam sistem ini, apabila tiba masa untuk mengambil alih jawatan kerajaan, seseorang itu sudah mempunyai cukup pengalaman.“Tapi, ya lah. Mereka dah tua,” katanya.“Individu yang menyertai politik di Malaysia perlu memasuki sayap-sayap tertentu untuk didedahkan kepada corak permainan politik di peringkat dasar hingga ke tahap pimpinan tertinggi.Menurut Shamsul Amri contoh jelas dapat dilihat daripada bekas perdana menteri Najib Razak yang dipersiapkan dengan pelbagai jenis jawatan sebelum dilantik sebagai perdana menteri keenam.“Antaranya memegang portfolio sebagai menteri besar Pahang, didedahkan dengan tanggungjawab sebagai menteri Kabinet,” katanya.Mengulas lanjut, Shamsul Amri berkata, menjadi satu masalah besar apabila terdapat segelintir pihak yang menyertai arena politik negara tanpa melalui proses transformasi atau pelapis di bawah parti politik sejak peringkat awal.Beliau mengambil contoh bekas menteri belia dan sukan Syed Saddiq Syed Abdul Rahman dan bekas menteri pendidikan Maszlee Malik sebagai pemimpin muda yang “bermasalah”.“Bayangkanlah, sampai diberhentikan daripada menjadi seorang menteri. Jadi, buka soal tua atau tidak tua. Itu tidak penting. Kerana pengalaman akan mendewasakan mereka mendahului umur.”Sementara itu, penganalisis politik James Chin yang berpangkalan di Australia berkata terdapat dua sebab utama mengapa ahli-ahli politik veteran dapat memegang kuasa.Katanya, sebab pertama adalah akibat sistem “patronage” atau naungan yang menyaksikan ramai pihak boleh diangkat untuk memegang jawatan seperti faktor wang sedangkan ahli politik muda tidak mempunyai sumber-sumber yang mencukupi yang menyebabkan mereka ketinggalan.“Sebab kedua Malaysia mempunyai masih ramai pemimpin tua kerana rata-rata masyarakat di negara Asia bersikap konservatif kerana mengaitkan umur dengan kebijaksanaan,” katanya kepada MalaysiaNow.Dalam pada itu, Shamsul Amri berkata negara-negara luar berupaya memiliki pemimpin di usia yang muda kerana sistem pendidikan mereka memberikan pendedahan kepada sistem berpolitik di peringkat awal terutamanya di sekolah dah universiti.Atas sebab itu, tidak menjadi sesuatu yang pelik jika negara seperti Finland boleh menobatkan Sanna Marin sebagai perdana menteri pada usia 33 tahun kerana beliau dibentuk untuk menjadi pemimpin melalui kesatuan mahasiswa di universiti.Katanya, tempoh pengajian selama lima hingga enam tahun di universiti menjadi tempat untuk menyemai ilmu dan pengetahuan terhadap strategi berparti, kemahiran membentuk idea-idea baru dan berhujah dalam pembuatan dasar.


‘Kluster mahkamah’ mungkin perlu berehat daripada pegang jawatan Umno

Mesyuarat Majlis Tertinggi Umno pada Ahad ini mungkin akan membangkitkan satu keputusan yang pernah diputuskan parti itu pada 2009 yang bakal menyaksikan pemimpin-pemimpin “kluster mahkamah” perlu direhatkan daripada memegang jawatan, lapor Utusan Malaysia hari ini.Seorang pengamal undang-undang Adnan Seman memberitahu akhbar itu peraturan yang diputuskan Majlis Tertinggi Umno pada 29 Mei 2009 ketika Najib Razak merupakan presiden parti itu menyatakan mana-mana pemimpin atau ahli parti yang didakwa dimahkamah secara automatik digantung semua jawatannya di dalam parti.“Ketetapan Majlis Tertinggi pada 2009 menyatakan pemimpin yang didakwa boleh digantung jawatan sehingga pelupusan kes,” katanya seperti dilaporkan Utusan Malaysia hari ini.Menurut Adnan, Majlis Tertinggi Umno mempunyai kuasa penuh menentukan sama ada jawatan mana-mana pemimpin parti berkenaan boleh digantung atau perlu “dicutikan” sehingga kes pendakwaan mereka di mahkamah selesai.Menurut Adnan, setakat ini peraturan itu belum digunakan ketika ini biarpun ada dalam kalangan pemimpin tertinggi parti masih terus memegang jawatan walaupun berdepan kes mahkamah.Presiden Umno Ahmad Zahid Hamidi pada ketika ini berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram membabitkan puluhan juta ringgit dana Yayasan Akalbudi.Sementara Najib yang juga ketua Umno bahagian Pekan dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah,menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).Setiausaha Agung Umno Ahmad Maslan juga sedang dibicarakan atas dakwaan gagal mengisytiharkan RM2 juta yang diterimanya daripada perdana menteri ketika itu, Najib kepada Lembaga Hasil Dalam Negeri (LHDN) pada 2013.Manakala Ketua Umno Bahagian Putrajaya Tengku Adnan Tengku Mansor pula berdepan sabitan dan hukuman penjara 12 bulan dan denda RM2 juta kerana menerima rasuah RM2 juta daripada seorang ahli perniagaan.MT pernah menggugurkan jawatan Ketua Umno Bahagian Labuan yang disandang Suhaili Abdul Rahman pada 2009 berikutan pendakwaan terhadap beliau di mahkamah atas tuduhan membuat kenyataan palsu.Adnan meberitahu Utusan Malaysia pengguguran jawatan Suhaili pada itu dibuat selaras dengan Fasal 10.10, perlembagaan Umno.


Thailand sambut lebih sejuta pelancong Malaysia antara Januari hingga Oktober

Thailand menerima lebih sejuta pelancong Malaysia sejak pembukaan semula sempadan antara kedua-dua negara tahun ini.
Pengarah Eksekutif Pihak Berkuasa Pelancongan Thailand (TAT) Asean, Asia Selatan dan Rantau Pasifik Selatan, Sukanya Sirikanjanakul berkata rakyat Malaysia mendahului angka ketibaan pelancong ke negara itu untuk tempoh 10 bulan pertama tahun ini.
"Statistik menunjukkan ramai rakyat Malaysia melakukan perjalanan ke Thailand melalui sempadan darat sama ada dengan bas, kereta api atau kenderaan persendirian," katanya kepada Bernama.
Sementara itu, Pengarah Pejabat Penguasa Pelancongan Thailand (TAT) Kuala Lumpur, Nongyao Jirundorn berkata jumlah pelancong Malaysia ke Thailand dijangka mencecah 1.8 juta menjelang akhir tahun ini.
“Malaysia merupakan antara sumber penting pelancong asing ke Thailand dengan kuasa beli yang tinggi,” katanya selepas melepaskan sekumpulan 60 pemilik kereta mewah Malaysia ke Thailand untuk perjalanan darat selama 13 hari dari Songkhla ke Chiang Rai, merangkumi jarak perjalanan sejauh 5,062km.
Nongyao berkata kumpulan itu memulakan perjalanan pada 12 Disember dan dijangka pulang ke tanah air pada 23 Disember.
"Perjalanan menggunakan jalan darat merupakan cara lain untuk pelancong meneroka Thailand," katanya.


Pengundi positif Covid-19 perlu lapor status dalam aplikasi MySejahtera

Pengundi yang positif Covid-19 perlu melaporkan status kesihatan mereka dalam aplikasi MySejahtera masing-masing untuk mendapat pemakluman mengenai garis panduan mengundi pada Pilihan Raya Umum ke-15 (PRU15), Sabtu ini.
Menteri Kesihatan Khairy Jamaluddin dalam sidang media mengenai situasi semasa Covid-19 di Sungai Buloh hari ini berkata garis panduan tersebut akan dihantar menerusi khidmat pesanan ringkas (SMS) berserta pautan berkaitan.
“Bila klik pautan tersebut, mereka akan dapat maklumat tentang garis panduan mengundi bagi individu positif Covid-19. Sebagai contoh, mereka tidak dibenarkan menaiki pengangkutan awam dan wajib memakai pelitup muka semasa berada di pusat mengundi.
"Mereka juga tidak dibenarkan menaiki kenderaan awam termasuk e-hailing dan perlu segera pulang selepas selesai mengundi dan juga diwajibkan memakai pelitup muka,” katanya.
Khairy berkata pada hari pengundian kelak, pengundi positif Covid-19 mesti melaporkan status jangkitan mereka itu kepada petugas Kementerian Kesihatan (KKM) di pintu masuk pusat mengundi.
“Pesakit Covid-19 akan diiringi oleh KKM sehingga pintu masuk bilik mengundi maksudnya, mereka tidak akan beratur dengan pengundi lain, sebab setelah KKM membuat penilaian risiko, kita tidak mahu individu positif Covid-19 untuk bersama dengan pengundi lain.
“Kita tidak boleh buat saluran baru kerana seperti dimaklumkan, SPR (Suruhanjaya Pilihan Raya) punya kekangan sumber dan sebagainya, jadi kita benarkan mereka (pesakit Covid-19) masuk, mengundi, keluar dan balik,” katanya pendekatan itu adalah paling selamat dan efisien untuk membenarkan individu positif Covid-19 keluar mengundi.
Justeru, Khairy turut menasihatkan para pengundi lain agar bersabar sekiranya melihat mana-mana individu yang dibawa terus memasuki bilik mengundi pada hari pengundian PRU15.
Selain itu, KKM menasihatkan semua pengundi agar menggunakan pensanitasi tangan yang disediakan di tempat mengundi malah disyorkan untuk membawa pensanitasi tangan sendiri serta mematuhi penjarakan fizikal dalam mencegah jangkitan Covid-19.
Semalam, Khairy berkata KKM tidak melaksanakan laluan khas bagi individu positif Covid-19 di tempat mengundi pada PRU15 selepas kementerian mengadakan perbincangan dengan pihak berkaitan termasuk SPR kerana mengambil kira kekurangan sumber, ruang dan tenaga kerja.


Malaysia tarik pelaburan RM177.8 bilion, meningkat 51.5% berbanding tahun lalu

Malaysia menarik pelaburan RM177.8 bilion diluluskan dalam sektor pembuatan, perkhidmatan dan sektor utama lain dari Januari hingga September tahun ini, menyaksikan peningkatan sebanyak 51.5% dalam tempoh sama tahun lalu. Lembaga Pembangunan Pelaburan Malaysia (Mida) berkata pelaburan tersebut melibatkan lebih 3,000 projek yang dijangka akan memberi 80,000 peluang pekerjaan di seluruh negara. Sektor pembuatan menyumbang bahagian terbesar daripada keseluruhan pelaburan tersebut dengan menarik sejumlah RM103.9 bilion atau 58.4%. Ia disusuli sektor perkhidmatan (RM57.8 bilion, 32.5%) dan sektor utama (RM16.1 bilion, 9.1%).Menurut Mida, pelaburan langsung asing (FDI) pula menyumbang hampir 60% pelaburan yang diluluskan dengan nilai RM106.1 bilion. Singapura, China, Austria, Jepun dan Belanda adalah lima negara teratas penyumbang pelaburan itu, hampir 85.3% atau RM90.6 bilion daripada FDI yang diluluskan.Sementara itu, pelaburan langsung tempatan (DDI) dengan jumlah keseluruhan pelaburan diluluskan sebanyak RM71.7 billion atau 40.3%.FDI mendominasi pelaburan dalam sektor pembuatan manakala sektor perkhidmatan dan sektor utama pula mengatasi sektor lain dalam DDI. Kedah, Sarawak, Kuala Lumpur, Selangor dan Pahang menyumbang RM134.8 bilion atau 75.8% dari pelaburan diluluskan merentasi keseluruhan sektor. Sektor pembuatan menyaksikan kelulusan sejumlah 522 projek bernilai RM103.9 bilion dari Januari hingga September berbanding RM64.8 bilion bagi tempoh sama tahun lalu, meningkat lebih dari 60%.Dalam pada itu, sektor perkhidmatan menyaksikan kelulusan sebanyak 2,473 projek dengan nilai pelaburan sebanyak RM57.8 bilion. Sektor utama pula menyumbang RM16.1 bilion atau 9.1% kepada pelaburan yang diluluskan.Menteri Perdagangan Antarabangsa dan Industri Mohamed Azmin Ali berkata prestasi negara menjadi penarik keyakinan pelabur kepada Malaysia sebagai hab pelaburan. “(Peningkatan pelaburan) ini turut memperkukuh lagi peranan kita sebagai hab terkemuka dalam rangkaian pembuatan syarikat global, meningkatkan kedudukan Malaysia sebagai negara perintis dan destinasi pelaburan masyhur di rantau ini.”


Mahkamah Belanda putuskan waris Sulu tidak boleh rampas aset Malaysia

Mahkamah Rayuan The Hague di Belanda semalam menolak permohonan kumpulan Sulu untuk mengiktiraf dan menguatkuasakan award akhir timbang tara sebanyak AS$14.9 bilion (RM62.59 bilion) di negara itu.
Keputusan itu diumum oleh Perdana Menteri Anwar Ibrahim, yang kini dalam lawatan rasmi dua hari ke Laos bermula semalam, sebelum beliau berlepas pulang.
“Menang, Alhamdullillah. Dapat menamatkan satu episod yang tidak baik untuk negara yang mencabar kedaulatan Malaysia. Mereka gagal, kita syukur Alhamdulillah,"  katanya kepada media Malaysia.
Award itu diberikan oleh penimbang tara Sepanyol Gonzalo Stampa pada 28 Februari 2022 kepada lapan individu yang mengaku sebagai waris Kesultanan Sulu.
Dalam usaha mereka untuk menguatkuasakan award itu, kumpulan Sulu terbabit telah dilaporkan cuba menyita aset Petronas di Luxembourg dan Belanda selain menyasarkan aset diplomatik Malaysia di Perancis (termasuk sebahagian daripada kedutaannya di negara itu).
Perdana menteri berkata keputusan itu sekali gus menghalang apa-apa usaha pihak yang menuntut untuk menguatkuasakan tuntutan mereka yang tidak sah terhadap Kerajaan Malaysia di Belanda.
Beliau berkata keputusan Mahkamah Rayuan The Hague Court itu merupakan satu lagi kemenangan penting kepada Kerajaan Malaysia rentetan daripada keputusan Mahkamah Rayuan Paris pada 6 Jun lepas.
“Kerajaan Malaysia yakin bahawa dengan keputusan ini, Kerajaan adalah semakin hampir untuk membatalkan sepenuhnya award akhir yang tidak sah dan disalahgunakan oleh pihak yang menuntut yang berjumlah hampir AS$15 bilion yang dikeluarkan oleh Stampa dan sekali gus menjadikan tuntutan tersebut hanyalah sebagai sebahagian daripada sejarah.
“Malaysia percaya bahawa keputusan Mahkamah Rayuan The Hague pada hari ini, bersama-sama dengan keputusan Mahkamah Rayuan Paris baru-baru ini akan menamatkan usaha sia-sia pihak yang menuntut untuk menguatkuasakan award akhir di negara-negara lain,” katanya.
Anwar berkata sehingga kini, kerajaan Malaysia tidak pernah berhenti dalam usaha untuk melindungi kedaulatan, keselamatan negara serta kepentingan negara dan kes Sulu ini membuktikan bahawa terdapat pencabulan yang nyata terhadap kekebalan kedaulatan Malaysia yang merupakan suatu perkara penting bagi setiap warganegara Malaysia Madani.
Anwar berkata Kerajaan Malaysia akan meneruskan usaha melalui apa-apa jua cara bagi menentang eksploitasi dan penyalahgunaan sistem timbang tara antarabangsa termasuk mengambil sebarang tindakan yang perlu bagi mendapatkan kembali segala kos perundangan dari sumber kewangan negara yang terpaksa dibelanjakan dalam menangani tuntutan ini.
“Kerajaan Malaysia yakin bahawa ia dapat menegakkan keadilan bagi seluruh rakyat Malaysia,” katanya.
Perdana Menteri turut merakamkan penghargaan kepada Pengerusi Sekretariat Khas yang juga Menteri Undang-Undang dan Reformasi Institusi Azalina Othman Said, Menteri Luar Zambry Abdul Kadir, Menteri Komunikasi dan Digital Fahmi Fadzil, Menteri Dalam Negeri Saifuddin Nasution Ismail, Peguam Negara Idrus bin Harun serta semua kementerian dan agensi berkaitan termasuk peguam antarabangsa serta semua pihak yang terlibat dalam usaha ini.
Pada 2019, kumpulan Sulu membawa kes itu kepada penimbang tara Sepanyol untuk mendapatkan pampasan bagi tanah di Sabah, yang didakwa telah dipajak oleh nenek moyang mereka kepada sebuah syarikat perdagangan British pada 1878.
Stampa, yang dilantik oleh kumpulan Sulu itu, pada 28 Februari 2022 telah membuat keputusan yang memihak kepada mereka dan memberikan award akhir sebanyak AS$14.9 bilion (RM62.59 bilion) kepada lapan individu terbabit yang kemudian didapati tidak sah kerana pelantikan beliau sebagai penimbang tara telah dibatalkan oleh Mahkamah Sepanyol.
Kumpulan itu kemudian membawa kes tersebut ke Mahkamah Paris. Bagaimanapun, Mahkamah Rayuan Paris pada 14 Mac 2023, mengekalkan perintah penggantungan yang diperoleh Malaysia terhadap pelaksanaan award akhir tersebut.


Najib dakwa jadi ‘mangsa ketidakadilan’ susulan notis muflis dari LHDN

Najib Razak hari ini menjelaskan notis muflis Lembaga Hasil Dalam Negeri (LHDN) yang diserahkan kepadanya semalam bagai “menabur garam ke luka ketidakadilan yang masih berdarah”, dan beliau menjadi “mangsa ketidakadilan”.Bekas perdana menteri itu menjelaskan perkara tersebut dengan nada sedih dalam sebuah hantaran Facebook yang biasanya dipenuhi hantaran-hantaran sarkastik terhadap musuh politiknya dalam kerajaan Perikatan Nasional (PN).“Bagaimana ia terjadi? Kes cukai ini dikenakan terhadap saya oleh kerajaan Pakatan Harapan (PH) dan langsung tidak mempunyai alasan kukuh atau merit. Ia kemudian diteruskan oleh kerajaan PN.” katanya.Notis muflis dari LHDN diberikan kepada Najib selepas beliau didapati gagal untuk menyelesaikan bayaran cukai bernilai RM1.7 bilion dari 2011 hingga 2017.Najib turut mempersoalkan tuntutan dari LHDN dalam kenyataannya mendakwa ia berkait dengan dana politik yang diterima beliau.“Biarpun sebagai perdana menteri, saya sentiasa membayar cukai pendapatan tanpa gagal tetapi cukai zalim berjumlah RM1.74 bilion (naik lagi dengan penalti RM46 juta sejak tahun lepas) ini adalah pentaksiran tambahan dan penalti yang tidak munasabah.“Sebelum ini, LHDN pernah keluarkan kenyataan di mana derma politik tidak dikenakan cukai.,” tulisnya lagi.


Kes harian menurun ke paras 3,100

Malaysia merekodkan kes baru sebanyak 3,108 menjadikan kes keseluruhan Covid-19 meningkat sebanyak 2,718,955 kes.3,701 pesakit juga direkodkan sembuh, menjadikan jumlah keseluruhan pesakit sembuh sebanyak 2,634,381.Dalam pada itu, kes yang memerlukan rawatan di unit rawatan rapi (ICU) adalah sebanyak 390 kes di mana 326 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 211 kes di mana 143 adalah kes Covid-19.Dari 3,108 kes harian yang dilaporkan pada hari ini, 57 kes (1.8%) adalah daripada Kategori Tiga, Empat, dan Lima, dan 3,051 kes (98.2%) lagi adalah terdiri daripada Kategori Satu dan Dua.


Jangkitan baru catat 4,621 kes, 1 lagi terkorban

4,621 kes baru Covid-19 direkodkan semalam menjadikan jumlah keseluruhan sebanyak 4,923,538 kes.
Sebanyak 3,577 pesakit turut dilaporkan sembuh, menjadikan jumlah keseluruhan kes sembuh sebanyak 4,850,474.
Ketika ini, 36,582 kes aktif direkodkan di mana 34,907 atau 95.4% daripadanya menjalani kuarantin kendiri.
Tiada pesakit di pusat kuarantin sementara dan 1,605 (4.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 70 kes dan 50 daripadanya memerlukan bantuan alat pernafasan.
Satu lagi kes kematian dicatatkan menjadikan keseluruhan korban akibat wabak itu sebanyak 36,482 orang.


Autonomi universiti, kebebasan atau beban?

Hasrat untuk melihat sektor pengajian tinggi meningkatkan daya urus tadbir sendiri selepas penganugerahan autonomi sepenuhnya dianggap sebagai hampir mustahil apabila banyak universiti awam bergelut dengan krisis kewangan, ketelusan pentadbiran dan lambakan pengenalan budaya korporat yang tidak bersesuaian dengan dunia akademik.
Sejak program pelaksanaan autonomi diperkenalkan pada 2012 di bawah Pelan Strategik Pendidikan Tinggi Negara, kesemua 20 universiti awam mempunyai kuasa untuk mengurus sumber tanpa perlu merujuk kepada agensi pusat bagi membolehkan universiti menjadi lebih fleksibel dalam membuat keputusan termasuk dari segi kewangan dan pengurusan sumber manusia.
Sebaliknya, lain pula yang berlaku.
Autonomi universiti menyebabkan ahli-ahli akademik yang berlatarbelakangkan kerja-kerja penyelidikan dan mendidik terpaksa menjadi “ahli perniagaan segera” untuk mendapatkan sumber kewangan sendiri bagi menampung perbelanjaan kerja-kerja penyelidikan masing-masing.
Di sektor pengurusan dan perolehan universiti juga bergelut dengan masalah sama sehingga menyaksikan kegagalan untuk menyelenggara dan menaik taraf fasiliti seperti dewan kuliah, kolej kediaman mahasiswa dan bangunan-bangunan fakulti.
Lebih menyedihkan, autonomi universiti menyebabkan pengurusan sumber manusia membayar kepakaran ahli-ahli akademik secara kontrak atau sambilan disebabkan kekangan wang dan tujuan penjimatan, satu perkembangan paling drastik berlaku selepas autonomi universiti dilaksanakan.
“Ini masalahnya bila kita menilai kerja-kerja dari luar kononnya autonomi beri kebaikan kepada universiti tanpa melihat kepada strategi yang kukuh sebelum pelaksanaannya di negara sendiri,” kata seorang pensyarah kanan Universiti Sains Malaysia (USM) dengan syarat tidak dinamakan.
“Huru-hara jadinya. Macam-macam kos semua kena cari sendiri. Hinggakan ada kawan-kawan akademik saya di universiti lain pun terpaksa cari penaja untuk mesin fotostat fakulti. Adakah ini satu paradigma yang baik selepas autonomi?”
Katanya, pada peringkat awal lebih membimbangkan apabila sektor kewangan memberitahu sumber dan dana yang ada hanya bertahan untuk tempoh kurang sembilan bulan sahaja, satu situasi yang menyebabkan banyak pihak terbeban dan perlu mencari jalan penyelesaian segera.
“Betul, ramai yang tampil dengan cadangan seperti jual siri nombor pendaftaran kenderaan universiti untuk dapatkan dana.
“Sasaran utama mereka adalah alumni yang berprestij dan berjawatan tinggi kerana bidaan mereka sangat tinggi,” katanya.
Terbaru, USM melancarkan siri pendaftaran nombor pendaftaran kenderaan untuk dibida kepada umum bertujuan untuk menambah pendapatan universiti.

Mengulas lanjut, pensyarah tersebut berkata, di Malaysia, masih terdapat banyak kekeliruan dan pertindihan bidang kuasa selepas autonomi dilaksanakan menyebabkan perkembangan universiti terganggu.
“Saya bagi contoh mudah, ada pelajar antarabangsa berdaftar sebagai calon PhD di universiti, kami sebagai pensyarah masing-masing tak ada autonomi untuk buat keputusan, siapa yang patut terima dan siapa yang boleh menolak.
“Sekecil perkara ini pun tak ada kuasa, autonomi apa yang sebenarnya kita cuba angkat?” katanya dan menambah kekurangan dana menyebabkan universiti obses menerima kemasukan pelajar antarabangsa susulan yuran yang dibayar lebih tinggi dalam matawang asing.
“Terdapat pelajar yang diterima masuk tak boleh berkomunikasi dalam bahasa Inggeris dan menggunakan penterjemah sehingga menimbulkan kesukaran kepada pensyarah. Ini semua kesan-kesan autonomi universiti, ianya sangat mencabar.”
Autonomi bukan bermaksud perniagaan
Bagaimanapun, bekas naib canselor Universiti Kebangsaan Malaysia (UKM) Noor Azlan Ghazali mempertahankan penganugerahan autonomi dengan menegaskan ianya bagus untuk masa depan pendidikan tinggi negara.
Katanya, autonomi universiti mula disebut-sebut secara meluas sekitar tahun 2012, kira-kira 10 tahun lalu.
Ketika itu, rata-rata universiti awam sudah mendapat status autonomi tetapi tidak sepenuhnya.
Katanya dalam aspek autonomi universiti, isu yang selalu menjadi kebimbangan universiti adalah melibatkan hal ehwal kewangan.
Azlan berkata, dalam jangka masa yang panjang, untuk menentukan sesebuah universiti yang cemerlang dan mempunyai reputasi yang baik adalah identiti yang boleh berdiri atas kaki sendiri.
“Universiti tidak boleh meletakkan kebergantungan kepada pihak kerajaan.
“Cumanya, di Malaysia, begitulah bagaimana kita bermula,” katanya kepada MalaysiaNow.
Tambahnya, jika dibandingkan dengan situasi di luar negara, rakyat di negara-negara maju mengiktiraf sektor pendidikan tinggi sebagai bidang yang amat penting untuk pembangunan masyarakat dan negara.
Atas sebab itu, tidak menghairankan bagi sesetengah universiti yang berprestij boleh mencapai jumlah pendaftaran pendaftaran dan sumbangan dana mencecah AS$40 bilion.
“Dan anda boleh lihat, dana mencurah-curah masuk ke universiti daripada pertubuhan dan sebagainya, Ini kerana mereka merasakan lebih banyak pendapatan (universiti) lebih baik untuk masyarakat.
“Tapi saya tak merasakan Malaysia akan sampai ke tahap itu. Jadi kita mula mendapatkan kebergantungan daripada kerajaan dan sebagainya.”
Azlan mengemudi pentadbiran UKM selama lima tahun sebelum menamatkan perkhidmatan pada Disember 2018.
Kini, beliau aktif sebagai perunding ekonomi dan individu yang memerhati dasar-dasar kerajaan.
Bercakap lebih lanjut, beliau berkata pemberian autonomi memberikan universiti satu bentuk cabaran yang positif tentang bagaimana untuk menjana pendapatan secara serius.
“Apabila bercakap tentang jana pendapatan, tidak bermaksud universiti menjalankan perniagaan semata-mata.
“Terdapat banyak cara untuk jana universiti bagi mendukung segala bentuk aktiviti dalam universiti.”
Katanya, terpulang kepada kepimpinan dan para pentadbir universiti untuk menterjemah atau menyampaikan mesej kepada warga universiti tentang apakah mesej dan permintaan yang mereka mahukan.
Azlan berpandangan, isu mulai timbul di peringkat atasan apabila terdapat ahli-ahli dalam fakulti yang merasakan permintaan-permintaan itu sebagai salah satu arahan bahawa universiti mahukan mereka “berbisnes.”
“Mereka mula keliru dan berkata saya di sini bukan ingin melibatkan diri dalam penjanaan pendapatan dan keuntungan.
“Tetapi pada hemat saya, saya akan memberitahu mereka bahawa menjana pendapatan bukan bermakna anda berada dalam institusi berorientasikan keuntungan.
“Terdapat banyak institusi yang kaya tetapi ianya bukan tentang keuntungan,” katanya dan menambah mereka perlu memahami hakikat bahawa setiap mereka jalankan di universiti memerlukan dana dan wang.


PN serahkan kepada PAS isu persefahaman dengan Umno

Perikatan Nasional (PN) menyerahkan kepada kebijaksanaan pimpinan PAS untuk membuat keputusan berhubung keputusan Majlis Tertinggi Umno untuk meneruskan persefahaman dengan parti itu bagi Pilihan Raya Negeri (PRN) Melaka.Pengerusi PN Muhyiddin Yassin berkata gabungan itu akan meneruskan strategi yang telah dibincangkan dan dirancang serta bersedia dengan untuk pertembungan tiga penjuru.“Umno di perhimpunan agung dia telah buat keputusan tak nak bekerjasama dengan Bersatu. Jadi kita tak akan tunggu dan teruskan persiapan kita untuk pilihan raya negeri ini.“Sama ada tiga penjuru ke, empat penjuru ke, kerana bagi saya ini adalah cabaran dan kita berusaha untuk menawarkan pilihan yang terbaik untuk negeri Melaka,” katanya kepada pemberita selepas menghadiri majlis minum petang bersama profesional Melaka hari ini.Khamis lepas, Umno memutuskan untuk meneruskan persefahaman dengan PAS bagi menghadapi Pilihan Raya Negeri  (PRN) Melaka, 20 November ini.Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal pada 16 November ini.


Najib sertai mesyuarat ahli Parlimen, rancang langkah Umno seterusnya

Bekas perdana menteri Najib Razak adalah antara ahli Parlimen Umno yang menghadiri mesyuarat di ibu pejabat parti itu di Kuala Lumpur selepas tarikh akhir yang diberikan Ahmad Zahid Hamidi berakhir hari ini.Sumber yang maklum dengan mesyuarat berkenaan berkata wujud perdebatan hangat mengenai rancangan parti itu yang mahu keluar daripada kerajaan Perikatan Nasional (PN), namun menolak untuk memberikan butiran lanjut.Difahamkan selain Najib dan Zahid yang mengetuai usaha permuafakatan bersama pemimpin PKR Anwar Ibrahim, turut hadir dalam mesyuarat hari ni termasuk Ahli Parlimen Bera Ismail Sabri Yaakob dan beberapa anggota Kabinet dari Umno.“Shahidan Kassim menolak untuk hadir,” kata sumber, merujuk kepada ahli Parlimen Arau yang lantang menggesa pimpinan tertinggi parti untuk mengambil tindakan terhadap Zahid, menuduh ketua parti itu mengambil langkah yang menentang keputusan parti supaya tiada kerjasama dengan PKR dan DAP.Pada 21 Jun lalu, Zahid menggesa kerajaan untuk mengadakan sidang Parlimen dalam tempoh 14 hari, mengatakan sekiranya gagal ia menunjukkan penderhakaan dan tidak menghormati Raja-Raja Melayu susulan gesaan istana berkenaan sidang Parlimen.Dalam sebuah kenyataan, Zahid yang juga presiden Umno berkata persidangan Parlimen adalah amat mustahak untuk diadakan bagi membawa pelbagai tuntutan dan harapan rakyat yang sedang kesempitan semasa menghadapi Covid-19, selain memastikan wujud akauntabiliti dalam pentadbiran kerajaan.Perdana Menteri Muhyiddin Yassin hari ini mengumumkan Kabinet bersetuju untuk menasihat Agong untuk memanggil sidang Dewan Rakyat selama lima hari bermula 26 Julai depan.


Jangkitan harian catat 279 kes, tiada kematian

279 kes baru Covid-19 direkodkan semalam menjadikan jumlah keseluruhan sebanyak 5,044,718 kes.
Sebanyak 236 pesakit turut dilaporkan sembuh, menjadikan jumlah keseluruhan kes sembuh sebanyak 4,998,455.
Ketika ini, 9,296 kes aktif direkodkan di mana 8,964 atau 96.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 327 (3.5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak lima kes dan satu daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,967 orang.


Sultan Nazrin: Jangan jadikan rakyat kancil mati tersepit kerana gajah beradu

Sultan Perak, Sultan Nazrin Shah memberi amaran pelantikan menteri besar Perak sebanyak tiga kali sejak Pilihan Raya Umum ke-14 (PRU14) mencerminkan kegagalan kepimpinan ahli-ahli politik untuk mendapat jaminan sokongan padu.Menurutnya, peristiwa ini bukanlah satu sejarah yang perlu dibanggakan.“Sejak berlangsungnya PRU14, sudah tiga kali istiadat pelantikan menteri besar dilakukan, perkara yang mencatatkan sejarah baru yang tidak pernah berlaku dalam sesuatu penggal Dewan Undangan Negeri (DUN) sebelum ini.“Tetapi perkara ini bukanlah sejarah yang mahu dibanggakan, perkara yang berlaku akan tercatat dalam sejarah sebagai cerminan kegagalan dan bukannya kejayaan.“Kegagalan kepimpinan dalam kalangan ahli-ahli politik mendapat jaminan sokongan padu secara konsisten untuk membolehkan fikiran dan tenaga ditumpukan mentadbir urus negeri secara terbaik bagi kepentingan rakyat,” kata Sultan Perak itu pada Majlis Istiadat Pelantikan Menteri Besar Perak ke-14 di Istana Iskandariah di Ipoh, hari ini.Menurutnya, rakyat meletakkan harapan kepada wakil rakyat untuk menambah baik kawasan tempat tinggal mereka, membantu menyediakan keperluan dan perkhidmatan, membantu meningkatkan taraf ekonomi serta memenuhi sebanyak mungkin keperluan sosial mereka.Katanya, rakyat pelbagai kaum dalam semua kawasan diwakili Perikatan Nasional (PN) atau Pakatan Harapan (PH) mahukan sebuah negeri aman, dengan pemerintahan melaksanakan keadilan dan membina kerukunan, supaya mereka dapat hidup dalam semangat saling menghormati serta harmoni.“Rakyat jelata, terutama dalam kalangan berpendapatan rendah dan miskin, rakyat yang semakin ramai kehilangan pekerjaan dan pendapatan akibat pandemik Covid-19, jangan dijadikan kancil yang mati tersepit kerana gajah yang tidak berhenti-henti beradu.“Doa rakyat yang merasakan diri mereka teraniaya tidak ada dinding untuk dimakbulkan Ilahi, janganlah rakyat dianiayai kerana dipengaruhi emosi berdendam dan pemikiran politik yang jumud.”Sultan Nazrin menambah, sifat sebenar seseorang itu akan terserlah ketika beliau mendapat jawatan, kuasa, kekayaan dan harta, sehingga lenyapnya budaya kesederhanaan dan merendah diri, sebaliknya menjelma sifat sombong dan bongkak.“Perubahan sifat dan pertukaran watak lebih cepat berlaku apabila seseorang insan mula dikelilingi oleh orang-orang tamak yang berkepentingan sendiri, bermuka-muka, membisikkan kata-kata pujian dengan niat tersirat, lalu menyalahgunakan hubungan dengan pemimpin.“Beringatlah, semakin tinggi kedudukan seseorang insan, semakin jauh pandangannya dari bumi tempat kakinya pernah berpijak. Jangan sama sekali membenarkan diri leka, terawang-awang dalam awan biru khayalan hingga lupa rumput hijau yang ditinggalkan mungkin berubah perang, gersang kerana terlalu lama, tidak lagi disirami hujan.”Sultan Nazrin turut mendedahkan pelbagai pihak daripada kalangan pakar perundangan, pegawai kerajaan, orang perseorangan serta pemimpin PN dan PH mengadapnya bagi menyampaikan cadangan, pendapat dan saranan masing-masing.“Kesemua mereka mempunyai niat dan tujuan yang murni mahu membantu supaya kemelut yang berlaku dapat ditangani. Kepada kesemua mereka beta menzahirkan penghargaan tinggi.”Sultan Nazrin juga menghargai peranan petugas media yang berkampung di hadapan Istana Kinta, di bawah terik panas matahari dan dibasahi hujan, untuk melaksanakan tugas melaporkan dan menyiarkan berita secara bertanggungjawab kepada rakyat.“Demikian juga kepada anggota polis yang membantu mengawal keadaan membolehkan pelbagai pihak melaksanakan tugas masing-masing secara tenteram dan teratur.”


PN sedia hadapi PRN Johor bila-bila masa, kata Muhyiddin

Pengerusi Perikatan Nasional (PN) Muhyiddin Yassin hari ini berkata gabungan itu bersedia menghadapi Pilihan Raya Negeri (PRN) Johor pada bila-bila masa susulan pembubaran Dewan Undangan Negeri (DUN) Sabtu lalu, mengatakan rundingan dengan parti komponen akan diadakan bagi memuktamadkan kerusi yang bakal ditandingi.Muhyiddin yang juga bekas ahli Dewan Undangan Negeri (Adun) Gambir berkata, walaupun berada dalam kerajaan negeri, PN tidak dirunding terlebih dahulu dalam keputusan pembubaran DUN Johor.“Sekiranya diberikan mandat oleh rakyat negeri Johor dalam PRN ini, PN akan membentuk sebuah kerajaan yang berintegriti, prihatin rakyat dan memberi tumpuan sepenuhnya kepada penyampaian perkhidmatan yang cemerlang demi kesejahteraan dan kemakmuran rakyat negeri Johor,” katanya dalam sebuah kenyataan hari ini.Dalam pada itu, Muhyiddin turut menyeru pengundi yang layak mengundi supaya keluar mengundi selain turut mengalu-alukan pengundi muda.“Saya mengalu-alukan semua pengundi baru termasuk pengundi berumur 18 tahun ke atas yang akan mengamalkan hak demokrasi mereka sebagai pengundi buat pertama kali dalam PRN Johor.“Tunaikanlah hak dan tanggungjawab anda secara bijaksana,” katanya.DUN Johor dibubarkan pada 22 Januari lalu selepas mendapat perkenan Sultan Ibrahim Sultan Iskandar.Ia merupakan PRN keempat bakal diadakan sejak pandemik melanda.Ketika ini, secara keseluruhannya, Barisan Nasional (BN) memegang 28 kerusi yang terdiri dari Umno (14), Bersatu (11) dan PAS (satu), sementara Pakatan Harapan (PH) memegang 27 kerusi yang terdiri dari DAP (14), PKR (tujuh) dan Amanah (enam).PRN yang bakal diadakan di Johor kali ini menyusuli PRN Sarawak pada Disember tahun lalu di mana ia dimenangi Gabungan Parti Sarawak dengan meraih 76 dari 82 kerusi DUN yang dipertandingkan.Sebelumnya, PRN Melaka turut diadakan di mana ia menjadi PRN pertama dilaksanakan selepas perintah darurat ditarik semula.Pada PRN Melaka, BN memenangi 21 dari 28 kerusi DUN.Sementara PH hanya memenangi lima kerusi manakala PN hanya memenangi dua kerusi.Sebelum perintah darurat diisytiharkan di seluruh negara pada Januari 2021, Sabah juga turut mengadakan PRN.Bagaimanapun, pelaksanaan PRN di negeri itu menyebabkan peningkatan kes Covid-19 akibat pergerakan pengundi dan jentera pilihan raya yang aktif sepanjang tempoh diadakan.


Zahid terbuka, sedia dicabar pada pemilihan Umno

Presiden Umno Ahmad Zahid Hamidi berkata beliau terbuka untuk dicabar oleh sesiapa sahaja yang berhasrat untuk memegang jawatan nombor satu parti itu pada pemilihan parti akan datang.
Zahid yang juga timbalan perdana menteri dan menteri kemajuan desa dan wilayah berkata ia bagi memberi peluang kepada kira-kira 160,000 perwakilan untuk memilih pucuk pimpinan parti khususnya bagi jawatan presiden dan timbalan presiden.
Bercakap kepada pemberita selepas menghadiri Majlis Amanat Tahun Baru 2023 Kementerian Kemajuan Desa dan Wilayah (KKDW), Zahid berkata terserah kepada perwakilan Umno untuk membuat pilihan masing-masing sekali gus menentukan hala tuju parti bagi memastikan Umno kekal relevan di pentas politik.
“Kuasa mutlak adalah kuasa perwakilan yang mewakili cawangan dan bahagian masing-masing di seluruh negara,” katanya ketika ditanya sama ada dua jawatan utama parti itu akan dipertandingkan dalam pemilihan akan datang, yang perlu diadakan tidak lebih enam bulan selepas Pilihan Raya Umum (PRU) diadakan.
Pada pemilihan yang diadakan pada 2018, Zahid dipilih sebagai presiden setelah menewaskan dua pencabarnya iaitu Khairy Jamaluddin dan Tengku Razaleigh Hamzah, dengan memperoleh 93 undi berbanding Khairy (51) dan Tengku Razaleigh (23).
“Dalam pemilihan sebelum ini (2018), saya dicabar dua ahli parti namun keputusan memihak kepada saya. Bukan riak, bukan sombong dan takbur tapi ini terbukti pada 2018,” katanya.
Ditanya sama ada parti itu akan menjemput mana-mana parti gabungan dalam kerajaan untuk menghadiri Perhimpunan Agung Umno (PAU2022) minggu depan, Zahid berkata Umno mengambil pendirian untuk tidak berbuat demikian.
PAU2022 asalnya dijadualkan berlangsung pada 21 hingga 24 Disember lepas tetapi ditangguhkan kepada 11 hingga 14 Januari ini.


Aktivis hak asasi selar Kabinet Anwar, tempat keluar masuk ahli politik

Aktivis hak asasi veteran dan bekas ahli Parlimen Kua Kia Soong menjadi tokoh terbaru menyuarakan kritikan terbuka terhadap Kabinet Perdana Menteri Anwar Ibrahim, mempersoalkan gerakan reformasi yang sudah lama diperjuangkan presiden PKR itu di samping menyifatkan ia kini hanya "tempat keluar masuk" ahli politik yang mempunyai kepentingan sendiri.
Kua, yang merupakan ahli Parlimen Petaling Jaya dari 1990 hingga 1995 dan kini mengetuai kumpulan hak asasi manusia Suaram, berkata Kabinet yang diumumkan Anwar adalah "kejutan yang biadab” bagi aktivis masyarakat sivil, susulan pelantikan Presiden Umno Ahmad Zahid Hamidi sebagai salah seorang daripada dua timbalan perdana menteri serta langkah Anwar memegang portfolio kewangan.
"Seorang perdana menteri yang mengawal kementerian kewangan mengulangi amalan era Dr Mahathir Mohamad dan ini adalah keadaan yang menyebabkan skandal 1MDB Najib Razak berlaku,” katanya.
"Semasa 1990-an semasa Anwar menjadi menteri kewangan, terdapat juga skandal kewangan yang hebat apabila Mahathir, Daim Zainuddin dan Anwar mempunyai 'kapitalis Bumiputera' yang digemari mereka. Sememangnya kleptokrasi di Malaysia tidak bermula dengan skandal 1MDB."
Dalam satu kenyataan, beliau turut mengkritik pelantikan Saifuddin Nasution sebagai menteri dalam negeri, menyifatkan beliau sebagai "ketua perusuh" merujuk peranan pemimpin PKR itu dalam menyerbu Persidangan Asia Pasifik Mengenai Timur Timor II pada 1996 yang diadakan di Kuala Lumpur semasa beliau menjadi pemimpin Pemuda Umno.
Memetik dakwaan Presiden International Republican Institute (IRI) AS Daniel Twining yang membiayai pembangkang di Malaysia sejak 2002 melalui National Endowment for Democracy (NED), Kua berkata perkara ini harus menyedarkan aktivis masyarakat sivil bahawa “gerakan reformasi yang sebahagiannya dibiayai NED adalah kenderaan yang mudah dalam usaha menukar rejim".
“Ini adalah masa yang sesuai bagi pembela hak asasi manusia yang serius merenung perjuangan ‘gerakan reformasi’ yang berjalan sejak bertahun lamanya, kini  membawa kita kepada berlakunya kebangkitan biadab ini dan bersedia untuk perjuangan seterusnya,” katanya.
"Inilah masanya untuk rakyat Malaysia yang mempunyai agenda reformasi untuk merenung apakah sebenarnya 'reformasi’, terutamanya 'Bersih'. Apakah jenis pembaharuan yang mereka mahukan dan sejauh mana mereka berbeza berbanding dasar yang diperjuangkan Barisan Nasional?"
Menyeru pembaharuan dalam isu-isu seperti dasar yang berasaskan kaum, hak Orang Asli, tadbir urus kerajaan tempatan, rasuah, pendidikan dan ekonomi, beliau mengecam apa yang digelarnya sebagai “penyertaan” pemimpin masyarakat sivil ke dalam pentadbiran PH selepas PRU14. .
“Bagaimanakah gerakan reformasi boleh maju apabila pemimpin mereka secara terbuka mengambil peluang dan dan dengan senang hati menyertai kerajaan yang sifatnya eksploitatif?
"Adakah masyarakat sivil membuat bantahan terhadap PH yang melambatkan pelaksanaan tuntutan demokrasi dalam manifesto PH? Masyarakat sivil mengharapkan pembaharuan transformatif serius yang akan membentuk semula institusi dengan prinsip demokrasi sebenar dan menambah baik kehidupan 99% rakyat Malaysia khususnya golongan B40," katanya.
"Ini adalah sebahagian daripada reformasi substantif sebenar yang diharapkan oleh masyarakat sivil daripada kerajaan, bukan reformasi 'mengitar semula' muka sama bagi menjaga kepentingan ahli politik dalam kerajaan baru yang tidak stabil di peringkat negeri dan persekutuan."


Timbalan Menteri Alam Sekitar dan Air positif Covid-19

Timbalan Menteri Alam Sekitar dan Air Ahmad Masrizal Mohamad mengesahkan beliau positif Covid-19 selepas ujian kedua dilakukan Rabu lepas, dan kini dirawat di Hospital Sungai Buloh.Ahmad Masrizal  berkata beliau tidak mempunyai sebarang gejala dan ujian pertama yang dilakukan pada 23 September lepas di Kota Kinabalu ketika kempen Pilihan Raya Negeri Sabah menunjukkan keputusan negatif.“Bagaimanapun selepas keputusan kedua yang mendapati positif, saya dimasukkan ke Hospital Sungai Buloh pada Khamis dan kini, alhamdulillah saya sihat.“Sejak ujian pertama dilakukan, saya tiada sebarang tanda-tanda demam dan batuk. Cuma sebelum masuk pejabat Isnin lalu, saya telah mengambil inisiatif sendiri untuk buat ujian swap sekali lagi dan mendapati keputusannya positif,” katanya dalam kenyataan hari ini.Sebelum ini, beberapa pemimpin parti politik turut disahkan positif Covid-19 antaranya Ketua Penerangan Umno Shahril Hamdan dan Ahli Majlis Tertinggi Umno Razlan Muhammad Rafii.Tambahnya, ketika menunggu keputusan ujian pertama dan kedua, dia telah menjalani kuarantin bersendirian di rumah.


Kerajaan pertimbang internet percuma di kampus, kata Zahidi

Kementerian Komunikasi dan Multimedia (KKMM) akan melihat kemungkinan untuk menyediakan perkhidmatan internet atau rangkaian jalur lebar secara percuma di institut-institut pengajian tinggi dalam negara.Timbalan Menteri KKMM Zahidi Zainul Abidin berkata ia adalah penting bagi meringankan beban ditanggung pelajar terutamanya kepada mereka yang tidak berkemampuan untuk melanggan perkhidmatan internet.“Kita bercadang dan mahu berbincang mengenai bagaimana kita boleh realisasikan penyediaan internet atau ‘Wi-Fi’ percuma di semua kampus Universiti Teknologi Mara (UiTM).“Pada masa yang sama, kita juga mahu ia dipanjangkan kepada institut pengajian tinggi lain agar dapat mengurangkan perbelanjaan besar yang terpaksa ditanggung pelajar, sekali gus membantu mereka yang susah,” katanya hari ini.Beliau berkata demikian kepada pemberita selepas majlis penutup Persidangan Majlis Perwakilan Pelajar (MPP) UiTM Se-Malaysia Sesi 2019/ 2020 di Shah Alam.Zahidi berkata adalah penting untuk memperkasakan penggunaan teknologi maklumat dan Komunikasi (ICT) dalam kalangan pemimpin mahasiswa dan juga pelajar memandangkan landskap dunia yang sudah berubah kepada digital selain bakal pemimpin negara perlu bijak ICT.Dalam pada itu, Zahidi berkata pihaknya juga mahu mendapatkan bantuan daripada pihak swasta seperti syarikat telekomunikasi agar syarikat-syarikat tersebut dapat menyumbangkan komputer riba kepada pelajar-pelajar pengajian tinggi yang memerlukan.


Kerjasama PN, BN di peringkat persekutuan boleh dipraktik pada PRN Melaka, kata Hamzah

Kerjasama politik antara Perikatan Nasional (PN) dan Barisan Nasional (BN) di peringkat persekutuan boleh dilakukan pada Pilihan Raya Negeri (PRN) Melaka, kata Setiausaha Agung PN Hamzah Zainudin.Beliau berkata oleh itu tidak timbul isu perpecahan antara PN dan BN di Melaka kerana kerjasama berkenaan sudah dibuktikan di peringkat pusat dan sudah tentu ia boleh dilakukan pada PRN Melaka pada 20 November ini.“Maknanya di seluruh negara, kita boleh kerjasama. Tak timbul masalah perpecahan. Malah masa kini belum ada lagi mana-mana pemimpin PN yang buat pengumuman untuk ada perpecahan di kalangan semua pemimpin di negara kita…tak ada,” katanya ketika  sidang akhbar pada Majlis Pelancaran Gempur Perikatan Nasional Melaka semalam.Hadir sama Naib Presiden PAS Ahmad Samsuri Mokhtar, Setiausaha Agung PAS Takiyuddin Hassan, Presiden Parti Gerakan Rakyat Malaysia (Gerakan) Dominic Lau Hoe Chai dan Pengerusi PN Melaka Mohd Rafiq Naizamohideen.Mengulas lanjut, Hamzah berkata PN akan mengumumkan kerjasama bersama BN bagi menghadapi PRN Melaka dalam masa terdekat.“Dalam masa terdekat, kita akan umumkan bagaimana kerjasama yang akan diadakan,” katanya.Sementara itu Samsuri berkata PAS optimis kerjasama antara PN dan MN yang terdiri daripada PAS dan Umno dapat dicapai dan parti itu akan terus memainkan peranan penting dalam memperkukuh dan memperkasa kerjasama bersama parti komponen lain dalam PN dan MN sebagai persiapan berdepan dengan PRN Melaka.Samsuri berkata  setiap parti komponen di dalam PN dan MN  mempunyai peranan masing-masing dalam menentukan hala tuju perjalanan politik negara.“PAS optimis kerjasama antara PN dan MN dapat dicapai… sebab itu tidak timbul isu PAS meminggirkan mana-mana parti dari PN atau MN,” katanya.Beliau juga berkata PAS di pelbagai peringkat sudah mengadakan beberapa siri pertemuan secara rasmi dan tidak rasmi bagi meneroka jalan ke arah kesefahaman yang lebih baik bersama kepimpinan Bersatu dan Umno termasuk dari segi pembahagian kerusi.Bagaimanapun beliau berkata jumlah kerusi yang disasarkan PAS tidak dapat didedahkan kerana ia sebahagian daripada strategi parti itu bagi menghadapi PRN Melaka.


Media bebas perlu jarakkan diri daripada pemerintah

Tarikh 29 Mei lalu adalah Hari Wartawan Nasional. Ia merupakan hari yang diisytihar oleh kerajaan bagi menghargai kerja, sumbangan dan pengorbanan wartawan kepada negara.
Acara tahun ini dianjurkan Pertubuhan Berita Nasional Malaysia (Bernama) dengan tema "Media Bebas, Tunjang Demokrasi".
Sebagai wartawan veteran sebenarnya saya berasa malu dengan sambutan hari tersebut, lebih-lebih lagi dengan tema "media bebas" dan "demokrasi" yang dianjurkan oleh sebuah agensi berita kerajaan yang tanggungjawabnya antara lain adalah untuk menyampaikan laporan mengenai kegiatan dan polisi kerajaan.
Tentulah sebuah agensi media rasmi perlu mempertahankan aktiviti dan polisi kerajaan.
Namun begitu, saya sedar bahawa zaman saya sudah berlalu dan bukan hasrat saya untuk masuk campur ke dalam lanskap media tahun 2023 yang jauh bezanya dengan 2010-an.
Jauh sekali untuk memperkecilkan peranan, kerja, sumbangan dan pengorbanan wartawan masa kini yang turut berdepan dengan cabaran serba baru.
Namun sebagai warganegara yang pernah menghabiskan sebahagian besar hidup dalam akhbar arus perdana, ada perkara-perkara yang boleh wartawan masa kini ambil iktibar.
Pandangan saya mengenai kewartawanan, akhbar dan media adalah bersifat perseorangan dan tidak mewakili mana-mana kumpulan wartawan lain di negara ini.
Tentunya setiap wartawan mempunyai pandangan masing-masing terhadap perkara ini.
Saya percaya kebanyakan wartawan hanya mahu bekerja dengan aman tanpa sebarang masalah dengan mana-mana pihak terutamanya dari majikan mereka serta pihak berkuasa, iaitu kerajaan.
Namun ada juga wartawan yang bekerja dengan memiliki fahaman perjuangan politik masing-masing.
Selain itu ada juga segelintir wartawan yang merupakan pendukung idealisme kewartawanan dalam sistem demokrasi.
Mereka inilah yang sering bercakap mengenai kebebasan media dan media sebagai "estet keempat" dalam amalan demokrasi berparlimen.
Apa yang mereka katakan itu menepati tema "Media Bebas, Tunjang Demokrasi”.
Demokrasi sebenar hanya berfungsi bila media bersikap bebas.
Namun secara praktikalnya, wartawan di lapangan hanya membuat liputan dan menulis mengikut arahan pengarang.
Apa juga yang dikatakan sebagai sumbangan dan pengorbanan adalah merupakan sebahagian daripada kerja seharian mereka, seperti mana bidang lain juga.
Realitinya ialah kebanyakan kerajaan termasuk kerajaan Malaysia, dahulu dan sekarang mahukan media yang "jinak" yang mendokong dasar-dasar kerajaan, dalam erti kata lain menyenangkan kerja kerajaan dan tidak menyusahkan pihak berkuasa.
Kerajaan adalah pemegang kuasa sementara media mempunyai kedudukan yang memiliki kuasa.
Maknanya media ada potensi bertembung dengan pihak berkuasa.
Perspektif daripada ahli politik ialah mereka dipilih untuk mewakili rakyat sedangkan tidak ada sesiapa yang memilih wartawan untuk melakukan kerjanya.
Tetapi daripada segi perspektif idealisme kewartawanan, media melalui kuasanya mempunyai tanggungjawab membela rakyat dan mempertahankan negaranya seperti apa yang disebut dalam ungkapan oleh Arthur Miller "a good newspaper is a nation talking to itself" (akhbar yang baik adalah negara/bangsa yang bercakap pada dirinya).
Semasa saya menjadi wartawan, saya tergolong kepada seorang yang mendukung konsep kebebasan media dengan peranan wartawan adalah membela kepentingan rakyat serta negara dengan kedudukan bebas daripada pihak berkuasa.
Sebab itu saya percaya bahawa media wajar perlu menjarakkan diri daripada pihak pemerintah.
Justeru, sebarang acara atau badan yang melibatkan wartawan seharusnya bersifat independen daripada pihak berkuasa supaya tidak berlaku "termakan budi" dan "malu alah".
Namun idealisme itu tentulah tidak tercapai sepanjang saya menjadi wartawan dari tahun 1982 hingga 2013.
Pada masa itu media arus perdana negara dikuasai oleh kerajaan atau parti pemerintah.
Sebahagian besar kerjaya saya adalah berkhidmat untuk akhbar yang syarikatnya dimiliki oleh parti pemerintah.
Maka ketika itu tidak dilaungkan soal kebebasan media. Pada tahun-tahun 1980-an, apa yang dihebahkan ialah konsep kewartawanan pembangunan.
Gagasan kewartawanan pembangunan ini dipopularkan di banyak negara-negara membangun.
Negara-negara Barat yang sedang bersaing dengan blok Soviet dalam Perang Dingin menggalakkan konsep kewartawanan pembangunan ini, untuk melawan sebarang pengaruh fahaman kiri.
Ketika itu mereka tidak menonjolkan soal demokrasi dan kebebasan media kerana apa yang penting ialah negara bebas daripada pengaruh komunisme walaupun diperintah secara autokrasi.
Tumpuan pada pembangunan adalah untuk mengelak pemberontakan dan pengaruh fahaman kiri.
Untuk itu, kuasa Barat memberi dana bagi melatih wartawan negara membangun supaya mengamalkan kewartawanan pembangunan.
Saya turut diminta menghadiri kursus ini, yang diadakan di bangunan Bernama. Jurulatihnya datang dari Filipina.
Dalam konsep ini, tidak timbul amalan kewartawanan siasatan untuk membongkar sebarang salah laku pihak yang ada kuasa.
Sebaliknya tumpuan laporan adalah untuk membantu usaha-usaha kerajaan melaksanakan projek pembangunan.
Sebenarnya ia merupakan kewartawanan positif dan baik untuk rakyat. Namun tanpa sebarang laporan negatif, peranan kewartawanan adalah pincang.
Hanya selepas blok Soviet tumbang dan Perang Dingin berakhir, kuasa Barat beralih tumpuan kepada soal demokrasi dan kebebasan media di negara-negara membangun.
Malah konsep pembangunan itu sendiri sudah kurang kedengaran. Bagi mereka hanya apabila media bebas, demokrasi dapat dilaksanakan. Dengan adanya demokrasi, barulah pembangunan membawa makna kepada rakyat.
Pada tahun-tahun 2010, apabila muncul isu-isu korupsi, penyelewengan serta pelbagai kelemahan negara yang berpunca daripada pihak berkuasa, maka bagi saya, ia juga menandakan kegagalan media arus perdana.
Mereka tidak berperanan sewajarnya dalam sistem demokrasi.
Media wajar memihak kepada rakyat untuk membongkar sebarang salah laku, penyelewengan dan kelemahan untuk menghalang keadaan menjadi lebih buruk lagi.
Tetapi tentulah perkara ini tidak dapat dilakukan apabila media arus perdana mempunyai hubungan amat rapat dengan pemerintah, sama ada kerajaan mahupun parti yang berkuasa.
Antara sebab mengapa media bebas tidak boleh berperanan sewajarnya pada masa itu ialah kerajaan sendiri tidak mendukung konsep kebebasan media.
Ada semacam anggapan bahawa secara semula jadinya, media dan wartawan cenderung untuk mencari kesalahan pihak berkuasa dan ini mengganggu urusan pemerintahan.
Anggapan ini bukan hanya ada pada pemimpin-pemimpin parti politik tetapi juga masyarakat sendiri.
Apabila rakyat sendiri tidak menyokong media sebegini, maka sudah tentu wartawan juga sukar untuk berperanan sebagai "estet keempat" dalam sistem demokrasi.
Sepanjang sejarah politik negara, iaitu sebelum tahun 2018, parti-parti pembangkang adalah pihak yang menuntut kebebasan media dengan kerajaan tidak mempedulikannya.
Pada tahun 1998, apabila muncul konsep reformasi, maka andaiannya ialah antara perkara penting untuk dilakukan perubahan dan pembaharuan ialah media.
Namun apabila parti pemerintah berubah pada tahun 2018, kedudukan dan peranan media tetap tidak berubah.
Apa yang berlaku ialah perubahan lanskap teknologi maklumat yang mengubah kedudukan media arus perdana hinggakan ia tidak berpengaruh seperti dulu.
Namun begitu, wartawan pada peringkat individu hanya akan mendapati kerjayanya bermakna jika ia dikaitkan dengan berbakti kepada rakyat dan negara.
Apabila sumbangan dan pengorbanannya diiktiraf oleh rakyat dan masyarakat, maka itu adalah lebih bermakna walaupun ia tidak disukai oleh pihak yang memiliki kuasa, sama ada pada peringkat politik mahupun birokrasi.


JPV Perak kesan lembu, kerbau diserang penyakit kulit

Jabatan Perkhidmatan Veterinar (JPV) Perak mengesan penularan penyakit kulit kental/berbonjol atau lumpy skin disease (LSD) yang menjangkiti ternakan lembu dan kerbau di sebuah ladang ternakan di negeri ini.Pengerusi Jawatankuasa Perladangan, Pertanian dan Industri Makanan Razman Zakaria berkata LSD itu yang menjangkiti kulit pada badan ternakan, dikesan tercetus di sebuah ladang ternakan lembu di Simpang Pulai.Justeru, pihak JPV telah menjalankan pemantauan rapi di ladang tersebut selain ladang-ladang ternakan yang terdapat di negeri ini supaya lembu-lembu yang sakit ini tidak dijual di pasaran.“Penyakit LSD itu dikesan berlaku di beberapa kawasan di Asia dan baru dikesan di negara ini. Pengawalan sedang dipantau JPV dan penyakit itu masih terkawal kerana ia hanya berjangkit sesama ternakan melalui kontak rapat haiwan itu serta tidak merebak mahupun membahayakan manusia.“Orang ramai juga tidak perlu panik kerana mana-mana ternakan yang hendak disembelih mesti mendapat kebenaran daripada JPV dalam memastikan ia bebas daripada penyakit berjangkit,” katanya dalam sidang media hari ini.Beliau sebelum itu mengadakan pemantauan harga barang bersama Lembaga Pemasaran Pertanian Persekutuan (Fama) dan kementerian perdagangan dalam negeri dan hal ehwal pengguna (KPDNHEP) di Pasar Awam Bagan Serai.Razman berkata tindakan undang-undang boleh diambil kepada penternak yang didapati menjual daging yang berpenyakit termasuk boleh dikenakan denda RM25,000 di bawah Seksyen 31 (4)(a) Akta Binatang 1953.Beberapa negara dilaporkan telah mengesan penularan penyakit LSD yang menjangkiti ternakan lembu dan kerbau sejak 2019 antaranya Bangladesh (Jul 2019), India (Ogos 2019), China (Ogos 2019), Bhutan (Okt 2020), Hong Kong (Nov 2020), Nepal (Jul 2020), Sri Lanka (Jan 2021) dan terbaharu di Thailand (April 2021).Penyakit kulit berbonjol adalah penyakit berjangkit dalam kalangan lembu dan kerbau yang disebabkan oleh virus dan selain menunjukkan gejala seperti demam, penyakit ini juga akan menyebabkan kelenjar limfa yang membesar dan bintil berganda pada kulit dan membran mukus.Dalam perkembangan lain, Razman berkata pihaknya mengesan lambakan hasil pertanian seperti timun, cili, jagung dan pisang apabila petani mengadu bahawa hasil pertanian mereka tidak dapat dijual atau mengalami penurunan harga antara 30 sen hingga 40 sen sekilogram.“Kita sedang berbincang dengan Fama bagi mencari jalan penyelesaian untuk membantu petani terbabit,” katanya dan menambah kerajaan negeri akan mencari jalan terbaik untuk memastikan tiada lambakan berlaku serta mengelak kekurangan bekalan makanan.


Bersatu seru rakyat bersama Muhyiddin

Pengumuman Pakej Bantuan Perlindungan Ekonomi dan Rakyat Malaysia (Permai) oleh Perdana Menteri Muhyiddin Yassin membuktikan betapa beliau sentiasa mencari jalan untuk membantu dan menyelesaikan masalah rakyat.Iltizam perdana menteri untuk menjaga rakyat dan menjana kembali ekonomi membuktikan betapa beliau merupakan seorang perdana menteri yang sentiasa mendahulukan rakyat dan negara.Matlamat untuk memberi penekanan kepada memerangi wabak Covid-19, memelihara kebajikan rakyat, dan menyokong kelangsungan perniagaan merupakan pendekatan yang bertepatan dengan keperluan semasa.Rakyat perlukan tunai di tangan untuk membolehkan mereka berbelanja, baik untuk kehidupan seharian mahupun untuk menjaga kesihatan.Semua lapan inisiatif dalam agenda “memelihara kebajikan rakyat” pasti akan membantu mempertingkat jumlah tunai di tangan kita semua.Sebanyak 10 lagi inisiatif dalam kerangka “menyokong kelangsungan perniagaan” pula akan memastikan pengusaha kecil dan sederhana yang menjadi tulang belakang ekonomi negara akan dapat terus menjalankan aktiviti mereka, lantas kekal menjadi majikan atau sumber pendapatan majoriti rakyat.Semua ini akan mewujudkan kitaran ekonomi domestik yang lebih terjamin, dan menyumbang kepada penjanaan kembali ekonomi negara.Bersatu menggesa agar kerajaan meneruskan fokus kepada rakyat dan negara dan tidak menghiraukan suara-suara sumbang.Bersatu yakin rakyat dapat melihat dengan jelas keikhlasan Muhyiddin dalam menjaga negara ini, dan betapa besar beza antara beliau dengan mereka yang tidak habis-habis dengan kepentingan peribadi.Bersatu juga mengajak semua pihak agar memberi sokongan penuh kepada perdana menteri dan kerajaan dalam usaha-usaha yang dijalankan.Wan Saiful Wan Jan merupakan ketua penerangan Bersatu.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Kerajaan belum putus kembalikan GST, kata timbalan menteri

Kerajaan belum 'menoktahkan' kemungkinan pelaksanaan semula Cukai Barang dan Perkhidmatan (GST) pada masa akan datang, kata Timbalan Menteri Kewangan Ahmad Maslan.
Beliau berkata kerajaan masih lagi mengkaji impak pelaksanaan GST dalam situasi ekonomi semasa dan menilai waktu yang sesuai untuk ia diperkenalkan semula bagi membantu meningkatkan hasil negara.
“Kerajaan belum bercadang untuk mengembalikan GST seperti yang diumumkan dalam Belanjawan 2023. Namun, kita masih lagi tidak menoktahkan (perbincangan) GST ini, cuma ia tidak akan dilaksanakan pada tahun ini.
“GST boleh jadi cukai progresif jika kita melaksanakannya pada kadar sifar kepada barangan yang digunakan oleh golongan B40,” katanya pada sesi soal jawab di Dewan Rakyat hari ini.
Beliau menjawab soalan RSN Rayer (PH-Jelutong) yang ingin tahu sama ada Kerajaan Perpaduan akan memperkenalkan semula GST yang telah membebankan rakyat sebelum ini.
Dalam pada itu, Ahmad menjelaskan GST telah dilaksanakan oleh kira-kira 90% negara dari seluruh dunia termasuk negara yang mengenakan cukai dikenali sebagai Cukai Nilai Tambah (VAT).
“Sebanyak 174 negara melaksanakan GST dan tidak mungkin mereka silap dalam membuat keputusan.
“Oleh itu, pada masa depan, GST ini boleh membantu (negara) mendapatkan pendapatan yang lebih, yang seterusnya boleh digunakan untuk membantu rakyat yang susah dan menoktahkan kemiskinan,” katanya.


Kes harian lepasi 2,500 jangkitan, 8 lagi terkorban

2,521 kes baru Covid-19 direkodkan semalam menjadikan jumlah keseluruhan sebanyak 4,929,972 kes.
Sebanyak 4,695 pesakit turut dilaporkan sembuh, menjadikan jumlah keseluruhan kes sembuh sebanyak 4,858,943.
Ketika ini, 34,534 kes aktif direkodkan di mana 32,766 atau 94.9% daripadanya menjalani kuarantin kendiri.
Tiada pesakit di pusat kuarantin sementara 1,695 (4.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 73 kes dan 47 daripadanya memerlukan bantuan alat pernafasan.
Lapan lagi kes kematian dicatatkan termasuk dua kes kematian sebelum tiba di hospital menjadikan keseluruhan korban akibat wabak itu sebanyak 36,495 orang.


2 lagi daerah di Sabah dilanda banjir malam tadi

Sabah merekodkan peningkatan jumlah mangsa banjir dengan daerah Paitan dan Beluran menjadi daerah terbaharu dilanda bencara itu, malam tadi.Sekretariat Pengurusan Bencana Negeri Sabah menerusi kenyataan memaklumkan mangsa banjir di negeri itu meningkat kepada 566 orang daripada 182 keluarga malam tadi berbanding 504 orang daripada 167 keluarga petang semalam.Di Paitan yang terletak di utara negeri itu, seramai 32 orang daripada tujuh keluarga dipindahkan dengan tujuh orang daripada satu keluarga berada di Pusat Pemindahan Sementara (PPS) Sekolah Menengah Kebangsaan (SMK) Pamol manakala 25 orang daripada enam keluarga di PPS Dewan Kampung Binsulung.Seramai 30 orang daripada lapan keluarga di Beluran pula dipindahkan di PPS Dewan Kampung Balaban manakala mangsa banjir di Kota Marudu pula kekal 504 orang daripada 167 keluarga di dua PPS sejak petang tadi.PPS SMK Tandek di Kota Marudu menempatkan 253 orang daripada 97 keluarga manakala 251 orang daripada 70 keluarga di Sekolah Kebangsaan (SK) Teritipan.Sementara itu, hujan lebat berterusan bermula tengah hari hingga 4 petang semalam di Lahad Datu menyebabkan air Sungai Tengah Nipah naik mendadak dan menyebabkan banjir kilat di Kampung Keliatan dan Taman Khazanah Indah, namun banjir kilat itu surut lewat petang semalam.Ketua Polis Daerah Beluran Kasim Muda berkata paras air dilaporkan meningkat di 11 sungai di Beluran, melibatkan tiga kawasan terjejas banjir sehingga beberapa jalan utama dinaiki air.Turut merekodkan peningkatan jumlah mangsa banjir malam ini adalah Johor dan Melaka manakala Pahang dilanda banjir gelombang kedua.Di Johor, mangsa banjir di daerah Segamat dan Tangkak meningkat sedikit kepada 1,167 orang daripada 297 keluarga setakat 8 malam tadi, berbanding 1,080 keluarga daripada 271 keluarga, petang semalam.Pengerusi Jawatankuasa Kesihatan dan Alam Sekitar Johor R Vidyananthan dalam kenyataan berkata terdapat pertambahan satu PPS di Segamat iaitu Dewan Serbaguna Lagoh, sekali gus menjadikan keseluruhan 20 PPS dibuka di dua daerah itu.“Satu PPS kekal dibuka di Tangkak iaitu Sekolah Agama Bandar Tangkak yang menempatkan 31 orang daripada tujuh keluarga penduduk Kampung Sri Makmur,” katanya.Vidyananthan berkata dua sungai di Segamat melepasi paras bahaya iaitu Sungai Segamat di Bandar Segamat dengan paras air pada 9.82 meter manakala Sungai Tangkak di Kampung Sri Makmur pada paras 4.29 meter.Di Melaka, jumlah mangsa banjir meningkat kepada 677 orang daripada 173 keluarga setakat 8 malam tadi berbanding 507 orang daripada 134 keluarga pada 4 petang semalam.Pengarah Angkatan Pertahanan Awam Malaysia (APM) Melaka Cuthbert John Martin Quadra dalam kenyataan berkata lapan PPS dibuka di Alor Gajah iaitu di Balai Raya Gadek, Sekolah Rendah Agama (SRA) Jabatan Agama Islam Melaka (Jaim) Jelatang, SMK Seri Pengkalan, Surau Kampung Jeram, SMK Lubok China, SK Belimbing Dalam, SK Alor Gajah 1 dan SK Durian Tunggal.“Di Melaka Tengah, dua PPS dibuka iaitu SK Krubong dan SK Taman Merdeka manakala di Jasin membabitkan SK Parit Penghulu,” katanya.Di Pahang, Sekretariat Jawatankuasa Pengurusan Bencana Negeri mengesahkan banjir gelombang kedua bermula apabila beberapa daerah yang telah pulih kembali dinaiki air menyebabkan PPS di daerah tersebut kembali dibuka hari ini.Seramai 155 mangsa banjir gelombang kedua ditempatkan di 24 PPS di Maran, Bera, Lipis dan Raub manakala Rompin yang tidak dilanda banjir sebelum ini, turut terjejas dalam gelombang kedua.Di Bentong, Temerloh dan Pekan yang dilanda banjir sejak pertengahan Disember lepas, sebanyak 18 PPS masih beroperasi bagi menempatkan 1,542 orang yang belum dapat pulang ke rumah kerana belum selesai dibersihkan atau rosak teruk.Laman sesawang publicinfobanjir.water.gov.my pula melaporkan lima sungai berada di paras bahaya dengan tiga daripadanya di Lipis iaitu Sungai Tanum di Chegar Perah, Sungai Kechau di Kampung Dusun dan Sungai Lipis di Benta selain Sungai Serting di Padang Gudang, Bera dan Sungai Luit di Maran.Di Negeri Sembilan, data terkini menerusi portal Pusat Kawalan Bencana Negara (NDCC) di bawah Nadma menunjukkan jumlah mangsa banjir direkodkan adalah seramai 1,363 orang membabitkan 357 keluarga dengan 14 PPS dibuka melibatkan empat daerah iaitu di Jelebu, Jempol, Kuala Pilah dan Tampin, setakat 9 malam tadi.Di Terengganu, jumlah mangsa banjir pula semakin berkurang kepada 147 orang daripada 44 keluarga malam tadi berbanding 165 orang daripada 49 keluarga petang semalam.Ketua Sekretariat Jawatankuasa Pengurusan Bencana Negeri Mohd Rosman Abdullah berkata penurunan itu susulan penutupan satu PPS di Dungun lewat petang semalam.“Jumlah PPS ketika ini ialah tiga iaitu dua di Dungun dan satu di Kemaman dengan jumlah mangsa di kesemua PPS itu kekal sama seperti petang tadi.“Di Dungun, Dewan Orang Ramai Kampung Shukor menempatkan 68 orang daripada 20 keluarga manakala Dewan Orang Ramai Kampung Pasir Raja menempatkan 69 orang daripada 22 keluarga. Di Kemaman, 10 orang daripada dua keluarga ditempatkan di surau Kampung Ban Ho,” katanya.Jabatan Pengairan dan Saliran melalui portal rasmi https://publicinfobanjir.water.gov.my pula memaklumkan stesen bacaan Sungai Terengganu di jambatan angkat merekodkan paras 1.85 meter, melebihi paras bahaya 1.8 meter.Sungai Dungun di Kuala Jengai, Dungun; Sungai Nerus di Kampung Langkap, Setiu dan Sungai Kemaman di Rumah Pam Paya Paman, Kemaman pula melepasi paras amaran.Di Kelantan, jumlah mangsa banjir turut merekodkan penurunan setakat 9 malam tadi dengan 308 orang daripada 109 keluarga ditempatkan di lima PPS di Kuala Krai dan Jeli berbanding 331 orang daripada 115 keluarga, petang tadi.Portal JPS melalui https://publicinfobanjir.water.gov.my melaporkan empat sungai merekodkan bacaan paras amaran iaitu Sungai Kelantan di Kuala Krai, Sungai Kelantan di Kusial, Tanah Merah serta Sungai Kelantan dan Sungai Golok di Rantau Panjang, Pasir Mas.Di Selangor, Info Bencana JKM melaporkan tiada lagi PPS beroperasi di negeri itu.


83% pelajar IPT sudah terima dos vaksin lengkap

Seramai 83% pelajar institut pengajian tinggi (IPT) menerima dos lengkap vaksinasi sehingga 1 Oktober lepas membabitkan 951,739 pelajar daripada jumlah keseluruhan 1.15 juta, kata Menteri Pengajian Tinggi Noraini Ahmad.Beliau berkata, bagi kakitangan IPT, 90% atau 117,721 orang atau 90% telah menerima dos lengkap vaksinasi.Katanya, kementerian pendidikan tinggi (KPT) dengan kementerian kesihatan menyediakan kemudahan vaksinasi secara “walk-in” kepada pelajar dan kakitangan IPT di mana-mana pusat pemberian vaksin bermula 9 September lalu.“KPT dengan kerjasama Badan Bertindak Imunisasi Covid-19 (CITF) sedang giat melaksanakan program vaksinasi warga IPT melalui program VACC2CAMPUS bagi meningkatkan kadar vaksinasi warga IPT khususnya kepada pelajar,” katanya ketika menjawab soalan Akmal Nasrullah Nasir (PH-Johor Bahru) dan Syed Saddiq Syed Abdul Rahman (Bebas-Muar).Katanya KPT memberi keutamaan kepada penerima dos vaksin lengkap untuk kembali ke kampus secara berperingkat.“Manakala pelajar-pelajar yang lain boleh mengikuti PdP secara dalam talian. Ketetapan ini adalah bagi menyediakan persekitaran IPT yang lebih selamat untuk melaksanakan aktiviti PdP secara bersemuka dengan norma baru dan mematuhi SOP yang ditetapkan.”KPT juga jelas beliau merangka strategi pembukaan semula IPT dengan perbincangan bersama beberapa agensi kerajaan seperti KKM, Majlis Keselamatan Negara dan syarikat penyedia perbincangan.Antara aspek yang ditekankan dalam membuka semula IPT termasuklah kemasukan pelajar secara berperingkat, sesi pengajaran dan pembelajaran. aktiviti pelajar, urusan keluar masuk kampus dan pengurusan pelajar positif Covid-19 atau bergejala.KPT terdahulu mengumumkan pembukaan semula IPT pada bulan ini untuk kemasukan pelajar secara fizikal. Ia juga selaras dengan pengumuman rentas negeri semalam oleh Perdana Menteri Ismail Sabri Yaakob.Sehingga semalam seramai 21,073,482 individu atau 90.02% populasi dewasa di seluruh negara menerima dua dos vaksin lengkap.


KPDNHEP keluar 954 saman hampir RM5 juta bagi pesalah langgar SOP

Kementerian perdagangan dalam negeri dan hal ehwal pengguna (KPDNHEP) mengeluarkan 954 kompaun bagi kesalahan pelanggaran prosedur operasi standard (SOP) membabitkan nilai RM4.94 juta dalam pemeriksaan menerusi Ops Samar di seluruh negara sejak 13 Mei lepas.Pengarah penguatkuasanya Azman Adam berkata tindakan kompaun diambil dalam pemeriksaan penguatkuasa KPDNHEP di 803,705 premis sehingga semalam mengikut Akta Pencegahan dan Pengawalan Penyakit Berjangkit 1988 (Akta 342).“Antara kesalahan yang dikesan ialah peniaga gagal mempamerkan had kemasukan pelanggan, peniaga dan pelanggan tidak mendaftar masuk menggunakan aplikasi MySejahtera, gagal memakai pelitup muka dan sebagainya.“Tindakan kompaun serta-merta yang dikenakan adalah sebagai mesej kepada peniaga mengenai keseriusan dan komitmen KPDNHEP dalam melaksanakan Ops Samar di seluruh negara,” katanya kepada pemberita selepas melakukan pemeriksaan di beberapa premis tumpuan di sekitar Putrajaya semalam.Mengulas lanjut, Azman berkata seramai 2,262 anggota penguatkuasa terlibat dalam Ops Samar di seluruh negara bagi menjalankan pemeriksaan serta pemantauan setiap hari untuk memastikan SOP pencegahan Covid-19 dipatuhi peniaga dan pelanggan.“Kebiasaan pemeriksaan dilaksanakan anggota dengan memakai pakaian seragam namun menerusi Ops Samar, mereka memakai pakaian preman termasuk penyamaran sebagai orang awam semasa menjalankan pemeriksaan,” katanya.Ditanya mengenai pematuhan SOP sektor perdagangan pengedaran, Azman berkata pemantauan mendapati ia berada pada tahap 98.7%.“Berdasarkan kepada statistik ini, KPDNHEP berpuas hati namun ia perlu terus dipertingkat bukan sahaja dalam kalangan pemilik premis malah pelanggan,” katanya.Beliau berkata SOP yang diwujudkan kerajaan bukan untuk menyusahkan mana-mana pihak sebaliknya bertujuan menjamin kesejahteraan dan keselamatan rakyat.“Menjadi tanggungjawab semua orang baik pengguna, peniaga dan semua agensi untuk memastikan kita semua mematuhi SOP,” katanya sambil menambah pengabaian aspek pematuhan SOP mampu menggagalkan usaha kerajaan dalam memerangi penularan wabak Covid-19.


Kerajaan perlu berikan vaksin kepada pekerja e-hailing, perkhidmatan penghantaran

Merujuk kepada “total lockdown” 3.0 yang diumumkan oleh perdana menteri bermula 1 jun 2021. Pemuda Bersatu menggesa agar perkidmatan e-hailing dan perkhidmatan penghantar makanan diberi laluan awal dalam mendapatkan suntikan vaksinasi .Pada 29 Mei 2021 malaysia telah merekodkan kes tertinggi harian tertinggi dengan jumlah 9,020 kes covid-19 dicatatkan dan perkara ini bukan sesuatu perkara yang perlu dibangga malahan perkara yang harus dibendung demi kesejahteraan rakyat Malaysia.Menurut sumber KKM Jumlah pemberian vaksin Covid-19 setakat 31 Mei 2021 ialah 3,008,429 dos. Jumlah yang terima dos pertama ialah 1,927,861 orang. Daripada jumlah itu, 1,080,568 orang telah terima dos kedua.Berdasarkan ucapan khas perdana menteri pada 31 Mei 2021 juga ada mengatakan 80,000 purata dos vaksin harian pada bulan Mei akan menyasarkan 150,00 dos harian vaksin pada hujung bulan Jun .Oleh yang demikian, Saya menyarankan agar pihak kerajaan memberikan suntikan vaksin awal kepada perkhidmatan e-hailing dan perkhidmatan penghantar makanan ini kerana dalam situasi norma baharu ini, rakyat malaysia kerap menggunakan perkhidmatan penghantar makanan sebagai contoh perkidmatan foodpanda, Grabfood, Penghantar Kentucky Fried Chicken (KFC), McDonald’s dan banyak lagi.Tambahan lagi, dengan kemajuan teknologi perkhidmatan e-hailing juga tidak asing lagi dengan masyarakat pada hari ini seperti perkidmatan GrabCar, Maxim, MyCar, In driver dan banyak lagi yang didaftarkan di Malaysia sebagai perkhidmatan e-hailing.Berdasarkan ucapan khas perdana menteri juga ada mengatakan seramai 62000 orang pemandu e-hailing kereta sewa yang telah didaftarkan .Perkidmatan e-hailing dan penghantar makanan merupakan individu yang berisiko tinggi mendapat jangkitan kerana pekerjaan mereka yang kerap bersemuka dengan pelanggan setiap hari.Semasa perintah kawalan pergerakan (PKP), perkidmatan ini juga dibenarkan beroperasi. Oleh itu, bagi mengekang jangkitan dan mengawal penularan Covid-19 adalah lebih baik memberikan suntikan awal kepada e-hailing dan penghantar makanan.Saya selaku, naib ketua Armada Nasional mengharapkan pihak kerajaan mengambil serius berkenaan perkara ini. Agar angka kes Covid-19 dapat dikurangkan dan risiko jangkitan juga menurun .Ceaser Mandela Malakun adalah naib ketua Armada Nasional* Tulisan ini adalah pandangan peribadi penulis yang tidak semestinya mencerminkan pandangan MalaysiaNow